PRN Johor: PN dijangka tak tanding di semua 56 kerusi DUN

BANGI, 7 Rejab 1443H, Rabu – Perikatan Nasional (PN) dijangka tidak bertanding di semua 56 kerusi Dewan Undangan Negeri (DUN) dalam Pilihan Raya Negeri (PRN) Johor.

Naib Pengerusi PN Johor, Senator Md Nasir Hashim berkata, senarai calon PN yang akan bertanding dalam pilihan raya itu akan diumumkan dalam minggu ini.

Beliau berkata, pengumuman akan dilakukan serentak membabitkan parti komponennya iaitu Parti Pribumi Bersatu Malaysia (Bersatu), PAS dan Gerakan.

“Perincian mengenai pembahagian kerusi serta kerusi yang akan ditandingi itu masih belum dapat didedahkan sehinggalah pengumuman yang dibuat oleh Pengerusi PN, Tan Sri Muhyiddin Yassin.

“Hasil perbincangan yang dibuat bersama PAS dan Gerakan sebelum ini sudah mencapat kesepakatan dari segi pembahagian kerusi DUN yang akan ditandingi,” katanya seperti dilapor media tempatan, hari ini.

Md Nasir yang juga Timbalan Pengerusi Bersatu berkata, perbincangan berhubung pengagihan kerusi berjalan lancar dan tidak timbul isu perebutan membabitkan parti-parti komponen.

Katanya, senarai nama calon sudah dilengkapkan namun tidak boleh didedahkan kerana akan diumumkan secara terperinci oleh Muhyiddin.

“Perkara itu belum boleh didedahkan kerana tidak mahu mengganggu strategi parti.

“Saya sendiri tidak tahu calon yang akan bertanding, bahkan saya sendiri tidak tahu sama ada saya turut dicalonkan atau tidak,” katanya.

Terdahulu, Suruhanjaya Pilihan Raya (SPR) menetapkan 12 Mac depan sebagai tarikh pengundian bagi PRN Johor.

Pengerusi SPR, Datuk Abdul Ghani Salleh dalam sidang media hari ini berkata, hari penamaan calon ditetapkan pada 26 Februari dan tarikh untuk pengundi awal pula pada 8 Mac nanti.


Pelajar di UK berdepan hukuman kerana sokong Palestin

LONDON, 16 Syawal 1442H, Jumaat – Serangan terbaharu Israel ke atas penduduk Palestin di wilayah-wilayah yang dijajah di Semenanjung Gaza dan Baitulmaqdis Timur tidak hanya menimbulkan demonstrasi besar-besaran di jalan-jalan di United Kingdom (UK) tetapi juga di sekolah-sekolah, lapor Anadolu Agency.

Protes pro-Palestin meletus di sejumlah sekolah di seluruh UK sebagai tindak balas terhadap serangan Israel ke atas jemaah Palestin di Masjid al-Aqsa dan pekarangan serta serangan udara di Semenanjung Gaza.

Namun, para pelajar terpaksa berdepan dengan reaksi negatif daripada pihak berkuasa sekolah.

Salah seorang guru besar melabelkan bendera Palestin sebagai ‘seruan untuk berperang’ dan ‘simbol’ antisemitisme.

Kata-kata dan komen seperti itu telah menimbulkan kemarahan dan teguran serta persoalan daripada ibu bapa mengenai sebab anak-anak mereka dihukum kerana menyatakan pemikiran.

“Masalahnya adalah dengan menggunakan simbol seperti bendera Palestin, mesej itu tidak sampai kerana bagi sesetengah orang, mereka melihat bendera itu dan mereka berasa terancam, mereka berasa tidak selamat dan mereka bimbang.

“…. dan bagi orang lain, bendera itu dilihat sebagai seruan untuk berperang dan dilihat sebagai mesej sokongan untuk antisemitisme juga sebagai anti-Yahudi dan ia tidak sepatutnya berlaku seperti itu,” dakwa Guru Besar Allerton Grange, Mike Roper dalam satu kenyataan.

Roper kemudian meminta maaf atas ucapannya yang menyakitkan hati itu, dengan alasan bahawa itu bukan niatnya untuk menyusahkan pelajar dan masyarakat secara umum.

Guru besar tersebut dilaporkan akan berjumpa dengan badan perwakilan pelajar untuk membincangkan tindakan apa yang boleh diambil untuk mengatasi rungutan secara meluas.

Sekolah itu sendiri akan bekerjasama dengan organisasi dan badan amal antarabangsa dengan membantu mereka dalam kempen di Timur Tengah dan mengadakan panel untuk kedua-dua pelajar atau guru mengenai konflik di Palestin.

Kejadian di Allerton Grange adalah salah satu contoh kerana pelajar dari Birmingham, Manchester, Rochdale dan London telah menghadapi reaksi negatif yang sama.

Di Clapton Girls ‘Academy di London timur, guru-gurunya membuang poster dan pameran Palestin serta perjuangannya berikutan tunjuk perasaan diadakan oleh pelajar yang melaungkan slogan ‘Bebaskan Palestin’.

Sementara itu, pihak berkuasa di Loreto College di Manchester menutup sekolah itu setelah 200 pelajar merancang demonstrasi.

Walaupun ditutup, pelajar serta penduduk tempatan berkumpul di luar pintu kolej dan mengibarkan bendera Palestin, selain melaungkan slogan dan nyanyian pro-Palestin.

Di Older Hill, Rochdale, rakaman audio rahsia menunjukkan seorang guru menegur pelajar kerana menyatakan sokongan dan simpati terhadap anak-anak Palestin yang dibunuh oleh tentera Israel.

Dalam rakaman audio tersebut, guru tersebut menafikan bahawa ‘bayi dan kanak-kanak’ dibunuh oleh serangan udara Israel.

Guru itu menuduh pelajar itu mempunyai ‘pandangan rasis’ dan menyuruhnya membawanya ke tempat lain, dengan alasan bahawa semua orang berhak atas pendapat mereka sendiri tetapi tidak di sekolah.

Sekurang-kurangnya 254 orang Palestin terbunuh, termasuk 66 kanak-kanak dan 39 wanita, manakala lebih dari 1,900 yang lain cedera dalam serangan Israel di Semenanjung Gaza, sementara 31 lagi terbunuh oleh pasukan pengganas Israel di Tebing Barat yang dijajah, menurut angka rasmi Palestin. – Agensi


Tengku Razaleigh mengadap Agong beri pandangan: Setpol

KUALA LUMPUR, 26 Safar 1442H, Rabu – Ahli Parlimen Gua Musang Tengku Razaleigh Hamzah dipanggil menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara semalam atas kapasiti beliau sebagai Ahli Parlimen paling lama berkhidmat.

Setiausaha Politik Tengku Razaleigh, Mohd Lokman Ghani berkata pertemuan itu adalah atas perkenan Al-Sultan Abdullah untuk mendapatkan pandangan daripada Tengku Razaleigh mengenai situasi semasa politik negara.

“Semalam Yang di-Pertuan Agong menitahkan Tengku Razaleigh untuk menghadap di Istana Negara kemudian baru beliau pergi (semalam). Perbincangan itu melibatkan empat mata untuk Tengku Razaleigh beri pandangan, sekadar itu sahaja yang saya tahu.

“Tengku Razaleigh dipanggil menghadap atas kapasiti individu yang paling berpengalaman, paling matang, lama dalam politik dan individu yang pernah bekerja dengan semua perdana menteri,” katanya kepada Bernama.

Mohd Lokman turut menjelaskan pertemuan itu tidak ada kena mengena dengan kedudukan Tengku Razaleigh, 83, sebagai Pengerusi Jemaah Penasihat Umno mahupun sebagai wakil parti itu.

Semalam, kenderaan yang membawa Tengku Razaleigh, dilihat keluar dari Pintu Dua Istana Negara, pada 2.40 petang selepas Ketua Pembangkang Datuk Seri Anwar Ibrahim menghadap Al-Sultan Abdullah pada sebelah pagi.

Anwar menghadap Yang di-Pertuan Agong di Istana Negara untuk menyembah maklum kepada Seri Paduka bahawa beliau mempunyai sokongan lebih 120 Ahli Parlimen untuk membentuk Kerajaan Persekutuan yang baharu. – Bernama


UMNO perlu berubah atau dikuburkan PRU16

BANGI, 11 Jamadilakhir 1444H, Rabu – UMNO perlu dibersihkan daripada pengkhianat dan rejim lama selepas parti itu ditolak bangsa Melayu dan Islam, khususnya pada Pilihan Raya Umum Ke-14 (PRU14) dan PRU15.

Bekas Timbalan Ketua UMNO Bahagian Putrajaya, Datuk Tun Faisal Ismail Aziz berkata, UMNO kini perlu diperbaiki dan kembali ke landasan sebenar.

Justeru beliau mengajak ketua bahagian UMNO, ketua pemuda, puteri dan perwakilan menyertai kempen ‘Asal bukan Zahid’ bagi memperbaiki kerosakan parti.

“Ambillah kesempatan untuk bersihkan parti daripada pemimpin-pemimpin pengkhianat dan penggerak jajaran baharu,” katanya dalam kenyataan di Facebook.

Tun Faisal menambah, pemimpin yang gagal dalam PRU14, perlu ditolak dan digantikan semula dengan pemimpin yang lebih herein dan membawa pembaharuan kepada UMNO.

Beliau berpandangan, Datuk Seri Ahmad Zahid Hamidi perlu digantikan dan pemimpin pembodek juga digantikan supaya UMNO akan lebih diterima rakyat.

“UMNO perlu dikembalikan kepada perjuangan asal. Berubah atau berkubur pada PRU16,” katanya.

Semalam, kira-kira 100 Ketua UMNO bahagian di seluruh negara melancarkan kempen secara senyap untuk menggantikan Presiden UMNO itu menjelang pemilihan UMNO yang dijadual didakan dalam tempoh enam bulan selepas Pilihan Raya Umum ke-15 (PRU15).

Kempen ‘Asal Bukan Zahid’ bermula apabila beberapa Ketua UMNO Bahagian mengadakan perjumpaan dengan Bendahari Barisan Nasional (BN), Datuk Seri Hishammuddin Tun Hussien agar mengambil tanggung jawab tersebut bagi memulihkan parti tersebut.


Poster ‘belanja dapur’ J-KOM tak realistik, rosakkan wibawa kerajaan

Oleh Athirah Huda Zalhe

BANGI, 25 Zulhijjah 1444H, Jumaat – Gerakan Islam, Ikatan Muslimin Malaysia (ISMA) menggesa kerajaan supaya lebih prihatin dengan realiti sebenar dihadapi rakyat sebelum mengeluarkan sebarang data tidak realistik berkait kos sara hidup dan harga barangan.

Naib Presiden ISMA, Ustaz Muhammad Shahier Sa’min berkata, poster yang dihasilkan Jabatan Komunikasi Komuniti (J-KOM) berkait perbelanjaan dapur bulanan isi rumah sebelum ini, bukan hanya mengguris hati rakyat bahkan merosakkan kewibawaan kerajaan.

Beliau berkata, data perbelanjaan isi rumah bersama dua anak mampu menampung perbelanjaan dapur pada kadar RM391 sebulan disifatkan sangat tidak logik.

Lebih dikesali, data itu hakikatnya tidak merangkumi keseluruhan senarai barangan asas yang diperlukan sebuah keluarga.

“Ia tidak mengambil kira bahan-bahan asal lain, seperti bawang protein lain seperti ikan, sayur dan garam. Itu satu aspek yang patutnya dilihat dan kiraan J-KOM ini agak tidak logik.

“Sebagai pihak berautoriti, mengeluarkan poster sedemikian dengan data-data yang tidak tepat, bukan sahaja mengguris hati rakyat.

“Lebih dari itu ia sebenarnya telah merosakkan kewibawaan kerajaan,” katanya ketika dihubungi Ismaweb.net, hari ini.

Dalam infografik yang dimuat naik pada Rabu, J-KOM menyenarai enam barang dapur yang boleh dibeli isi rumah dengan bergantung kepada gaji minimum RM1,500.

Menurut poster itu, barangan yang meliputi dua ekor ayam seberat dua kilogram (kg) berharga RM37.60; beras (RM38/10kg); dua minyak masak (RM6.90/1kg); telur sepapan 30 biji (RM14), dua roti buku jumbo RM8.60 dan satu tong gas RM19 dilihat tidak munasabah, sekali gus mengundang kritikan serta sindiran pedas pengguna media sosial.

Mengulas perkara itu, Muhammad Shahier menyarankan supaya kerajaan berhenti mengeluarkan sebarang data yang simplistik dan tidak realistik

Baginya, kerajaan harus berfikir serta bertindak sepuluh langkah ke depan bagi menangani isu harga barangan.

“ISMA melihat aspek pembinaan ummah fadhilah, antara perkara utama dalam ummah fadhilah, kita mengangkat hidup seorang manusia.

“Dan antara yang penting dalam mengangkat kualiti hidup ini ialah bab pemakanan, (kerana) ini bab paling atas yang perlu kerajaan fikirkan.

“Kita tak boleh nak kata kerajaan hari ini berfungsi dengan baik kalau rakyat hidup huru-hara dan negara menghadapi kemerosotan ekonomi, muflis serta perang,” katanya.


Taliban larang lantikan ahli keluarga ke jawatan kerajaan

KABUL, 27 Syaaban 1444H, Isnin – Pemimpin utama Taliban melarang pegawai melantik anak lelaki dan ahli keluarga sendiri di dalam pentadbiran kerajaan.

Dalam dekri yang dikeluarkan Hibatullah Akhundzada, anak lelaki atau ahli keluarga kepada pegawai kerajaan yang bekerja dalam pentadbiran perlu dipecat segera.

Arahan yang dikeluarkan semalam menyatakan, pegawai kanan di kementerian, jabatan dan pentadbiran kerajaan perlu mengelak melantik pekerja berdasarkan hubungan keluarga atau peribadi.

Menerusi arahan itu, semua pegawai kerajaan yang mempunyai seorang atau lebih anak lelaki dalam institusi sama perlu dipecat serta-merta dan menggantikan jawatan itu dengan pekerja baharu mengikut kelayakan masing-masing.

Lazimnya proses pengambilan pekerja di sektor kerajaan dibuat berdasarkan dekri yang dikeluarkan pegawai tertinggi Taliban atau pegawai kanan pentadbiran.

Dekri baharu itu juga menegaskan pengharaman penanaman ganja dan melarang mana-mana rakyat berbuat demikian walaupun di tanah peribadi.

Kebiasaan ganja ditanam di kawasan separa tropika di negara berkenaan. – Agensi


PAS nafi kenyataan media namakan Hadi Awang calon PM

BANGI, 8 Rabiulawal 1444H, Rabu – PAS hari ini menafikan kenyataan media yang kononnya dikeluarkan oleh Setiausaha Agungnya, Datuk Seri Takiyuddin Hassan bertajuk ‘Bersama Mempertahankan Kepimpinan Ulama’ bertarikh 2 Oktober lalu.

Menerusi kenyataan media itu menyatakan, kononnya PAS menyokong keputusan UMNO membubarkan Parlimen dan menjalankan pilihan raya umum pada tahun ini.

Kenyataan yang lengkap dengan kepala surat parti itu turut mendakwa, bahawa PAS bersama Perikatan Nasional (PN) sentiasa bersiap siaga bagi menghadapi pilihan raya yang mungkin diadakan pada bila-bila masa.

“Pada masa yang sama, PAS memandang isu banjir yang dirisaukan oleh Pakatan Harapan untuk menjalankan pilihan raya hanyalah alasan yang dangkal.

“PAS tidak melihat sebarang masalah jika pilihan raya umum dijalankan pada waktu terdekat,” dakwa kenyataan media berkenaan.

Bahkan, kenyataan media itu turut mendakwa bahawa Presiden PAS, Tan Sri Abdul Hadi Awang dinamakan sebagai calon Perdana Menteri bagi PN untuk menghadapi pilihan raya kali ini, kononnya komitmen bagi membawa agenda Melayu dan Islam untuk menerajui negara.

Susulan perkara itu, PAS dalam kenyataan di Facebooknya menegaskan tidak pernah mengeluarkan kenyataan berkenaan, sekali gus kesal terhadap tindakan tidak bertanggungjawab tersebut.

“PAS menafikan kenyataan media yang kononnya dikeluarkan oleh Setiausaha Agung PAS dengan tajuk ‘Bersama Mempertahankan Kepimpinan Ulama’.

“Ditegaskan bahawa PAS tidak pernah mengeluarkan kenyataan tersebut dan melahirkan rasa kesal atas tindakan tidak bertanggungjawab itu,” katanya.


25 juta murid Mesir mulakan sesi akademik baharu

KAHERAH, 16 Rabiulawal 1445H, Isnin – Kira-kira 25 juta murid memulakan sesi akademik baharu di 60,000 buah sekolah di seluruh Mesir.

Kebanyakan sekolah dihiasi dekorasi cantik dan belon atas arahan Menteri Pendidikan, Reda Hagazy bagi memastikan murid-murid teruja dan bersemangat sempena hari pertama sesi persekolahan dibuka.

Reda turut mengiringi Gabenor Mesir, Khaled Abdel Aal hadir di pembukaan sekolah Menengah Perempuan Sayeda Nafisa yang baharu beroperasi di Mesir, yang menempatkan 603 pelajar perempuan.

Reda berkata, Kementerian Pendidikan komited dalam pembangunan sekolah dan mengambil semua langkah bagi memastikan pendidikan dan keperluan pelajar dikendali dengan baik.

Ia termasuk mewujudkan bank soalan yang boleh diakses pelajar bagi membantu pembelajaran harian murid.

Dalam pada itu, Abdel Aal pula berkata, Mesir kini mempunyai 5,813 sekolah yang memberikan pendidikan kepada kira-kira 25 juta murid di seluruh negara itu.

Malah, sebanyak 38 buah sekolah baharu telah dibuka tahun ini. Sesi persekolahan ini akan berterusan sehingga 8 Jun 2024. – Agensi


Maghribi rekod kes pertama cacar monyet

RABAT, 3 Zulkaedah 1443H, Jumaat – Maghribi mengesahkan kes pertama cacar monyet di negara Afrika Utara itu.

Tanpa mengenal pasti kewarganegaraan pesakit, Kementerian Kesihatan berkata, kes itu diimport dari negara Eropah.

“Keadaan kesihatan pesakit stabil dan tidak membimbangkan,” katanya.

Baru-baru ini, beberapa negara Barat merekodkan jangkitan cacar monyet, termasuk Sepanyol, Portugal, Britain, Amerika Syarikat, Kanada, Switzerland dan Austria, selain negara pengganas Israel.

Cacar monyet pertama kali dikesan di Republik Demokratik Congo pada 1970-an.

Gejala boleh bermula dengan demam panas, sakit kepala, sakit badan dan lemah.

Selepas kira-kira dua hari, ruam melepuh pada muka, tangan dan kaki.

Pesakit dinasihatkan untuk kekal dalam kuarantin sepanjang tempoh penyakit, yang biasanya berlaku dalam dua hingga empat minggu. – Agensi


Muhyiddin harap ‘Langkah Pelangai’, tubuh kerajaan tebuk atap

BANGI, 18 Rabiulawal 1445H, Rabu – Perikatan Nasional (PN) memerlukan tiga atau empat ‘katak politik’ yang melompat keluar daripada gabungan Barisan Nasional dan Pakatan Harapan (BN-PH) jika ‘mengimpikan’ untuk membentuk kerajaan negeri di Pahang.

Demikian sindir veteran UMNO, Tan Sri Shahrir Abdul Samad terhadap hasrat Pengerusi PN, Tan Sri Muhyiddin Yassin untuk membentuk kerajaan negeri Pahang jika calonnya, Kasim Samat menang pada Pilihan Raya Kecil (PRK) Dewan Undangan Negeri (DUN) Pelangai.

Beliau berkata, harapan itu hanya mampu direalisasikan sekiranya empat ADUN BN atau PH keluar daripada parti.

“Sekarang Tan Sri Muhyiddin mengharapkan pula kepada ‘Langkah Pelangai’ sama seperti ‘Langkah Sheraton’ bagi menubuhkan sebuah kerajaan ‘tebuk atap’.

“Tan Sri Muhyidin asyik berharap untuk ‘tekan butang’?” katanya.

Sebelum ini, Muhyiddin berkata, PRK Pelangai perlu dijadikan tempat untuk rakyat, khususnya pengundi Melayu memberikan isyarat jelas untuk mengubah kerajaan negeri.

“Tambah satu (Pelangai) jadi 18 (kerusi dimenangi PN di Pahang) kurang empat (untuk bentuk kerajaan negeri)… kot kot bangun esok pagi ada ahli yang berhormat UMNO kata eh aku silap dekat situ masuk jemaah kita.

“Menteri besar kita ada dekat sini, Datuk Seri Tuan Ibrahim insya-Allah bakal Menteri Besar Pahang,” katanya.

PRK DUN Pelangai pada 7 Oktober ini menyaksikan saingan tiga penjuru antara calon BN, PN dan Bebas.

Mereka terdiri daripada Ahli Jawatankuasa UMNO Bahagian Bentong, Datuk Amizar Abu Adam dari BN; Naib Yang Dipertua PAS Bentong, Kasim Samat (PN) dan Haslihelmy DM Zulhasli, calon Bebas yang akan menggunakan simbol kereta.

PRK DUN Pelangai diadakan selepas penyandang kerusi itu diisytiharkan kosong susulan penyandangnya, Datuk Seri Johari Harun meninggal dunia dalam nahas pesawat terhempas di Elmina, Shah Alam, Selangor, Ogos lalu.

Pada Pilihan Raya Umum Ke-15 (PRU15), Johari menang dengan majoriti 4,048 undi menewaskan calon PN, Kasim Samat yang mendapat 3,260 undi, Ahmed Wafiuddin Shamsuri (calon PH – 2,031 undi) dan Isa Ahmad (calon Pejuang – 65 undi).


Malaysia mohon 5,000 tambahan kuota haji

BUKIT GANTANG, 15 Syawal 1443H, Isnin – Malaysia memohon sebanyak 5,000 tambahan kuota jemaah haji daripada Kerajaan Arab Saudi bagi musim haji tahun ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

Bagaimanapun beliau berkata ia bergantung kepada kemampuan yang boleh diberikan oleh negara itu.

“Kami mohon sahaja tetapi bidang kuasa terletak pada Kerajaan Arab Saudi,” katanya ketika ditemui pemberita selepas menghadiri Jamuan Hari Raya Aidilfitri anjuran Jawatankuasa Pengurusan Komuniti Kampung (JPKK) Mustafa Samat di Kampung Pasir di sini, hari ini.

Beliau berkata surat tawaran yang ditolak bagi jemaah yang menghadapi masalah termasuk disebabkan kesihatan dan faktor umur, juga akan ditawarkan kepada jemaah lain.

Sehubungan itu, Idris menasihatkan para jemaah supaya menjaga kesihatan kerana semua bakal haji diwajibkan lulus pemeriksaan kesihatan bagi memperoleh visa haji sebagaimana ditetapkan oleh Kerajaan Arab Saudi.

“Kami harapkan bakal jemaah haji tumpukan pada kesihatan kerana ibadah haji memerlukan fizikal yang cergas dan kesempurnaan bacaan adalah sunat sahaja.

“Kepada mereka yang tidak lulus, kami harap tahun depan insya-Allah mereka akan diberikan peluang, namun ia tetap ditentukan oleh Arab Saudi,” katanya.

Pada 21 April lepas, Idris mengumumkan kuota haji Malaysia tahun 2022 adalah 14,306 iaitu 45 peratus daripada kuota tahunan yang biasa diterima.

Kuota sebanyak 14,306 itu ialah penurunan daripada 31,600 jemaah haji Malaysia yang dibenarkan menunaikan Rukun Islam kelima itu, pada 2019. – Bernama


Pejuang belum ada keputusan sertai gabungan parti politik: Mukhriz

KOTA BHARU,  29 Syaaban 1442H, Ahad – Parti Pejuang Tanah Air (Pejuang) belum membuat keputusan sama ada untuk bersendirian atau menganggotai mana-mana gabungan parti politik buat masa ini, kata Presidennya Datuk Seri Mukhriz Mahathir.

Beliau berkata, Pejuang masih terbuka dalam perkara itu dan akan membuat pengumuman apabila tiba masanya.

“Kita (Pejuang) pun faham kita nak kena ukur baju atas badan kita sendiri… kita tahu di mana kelebihan serta kelemahan kita. Jadi kita akan berpada-pada dari segi jumlah kita nak bertanding (pilihan raya) dan adakah perlu untuk kita bekerjasama dengan mana-mana pihak.

“Mungkin kita akan menganggotai parti gabungan ataupun kita adakan pakatan atau kerjasama politik untuk tujuan pilihan raya nanti,” katanya kepada pemberita selepas merasmikan pelancaran Pejuang Kelantan di sini hari ini.

Mukhriz juga berkata, ketika ini, Pejuang masih berada di blok ketiga iaitu tidak bekerjasama dengan mana-mana parti politik.

“Pada peringkat awalnya, Pejuang adalah blok ketiga iaitu kita tidak ke kanan mahupun ke kiri. Kita ada pendirian tersendiri dan nampaknya pendirian itu tepat sekali,” katanya.

Ditanya jumlah ahli Pejuang, Mukhriz berkata, parti itu masih belum didaftarkan secara rasmi maka keahlian tidak dibuat sepenuhnya, namun sudah puluhan ribu yang mendaftar secara dalam talian untuk menjadi ahli. -Bernama


Lahir bilionair bukan Bumiputera bukti Malaysia tak sekat kaut kekayaan

BANGI, 27 Syaaban 1442H, Jumaat – Pelik melihat Suruhanjaya Hak Asasi Manusia Malaysia (SUHAKAM) masih lagi menggesa kerajaan meratifikasikan Konvensyen Antarabangsa Tentang Penghapusan Segala Bentuk Diskriminasi Kaum (ICERD) – yang mendapat bantahan keras sebelum ini.

Walhal hakikatnya jika benar wujud diskriminasi seperti yang diperkatakan, maka agak mustahil wujudnya bilionair dalam kalangan bukan Melayu dan Bumiputera di negara ini.

Menguatkan lagi dakwaan itu, Forbes menyenaraikan pengasas bersama Hong Leong Group, Tan Sri Quek Leng Chan yang mempunyai nilai bersih AS$9.7 bilion (RM40 bilion) kini adalah bilionair paling kaya di negara ini selepas menyenaraikan Robert Kuok sebagai warga Hong Kong.

Ini diikuti oleh Tan Sri T Ananda Krishnan dan pengasas Public Bank Bhd, Tan Sri Teh Hong Piow.

Turut disenaraikan adalah bilionair sarung tangan iaitu Pengerusi Hartalega Holdings Bhd, Kuan Kam Hon dan keluarganya serta pengasas Top Glove Corp Bhd, Tan Sri Dr Lim Wee Chai.

Bilionair baharu juga turut tersenarai ialah pengasas MR DIY group yang merupakan adik beradik Tan Yu Yeh dan adiknya, Tan Yu We.

Mengulas perkara itu, gerakan Islam, Ikatan Muslimin Malaysia (ISMA) berkata, ramai bilionair adalah dalam kalangan bukan Melayu Bumiputera, menandakan di Malaysia tidak ada sekatan untuk mengaut kekayaan, tetapi hak keistimewaan Melayu dan Bumiputera itulah yang selalu diminta dihapuskan.

“Bulan Mac lepas, SUHAKAM masih menggesa kerajaan untuk meratifikasikan konvensyen antarabangsa mengenai penghapusan segala bentuk diskriminasi kaum Pertubuhan Bangsa-Bangsa Bersatu (ICERD).

“Sekiranya benar wujud penindasan kerana adanya keistimewaan Melayu dan Bumiputera dalam Perlembagaan Persekutuan, maka mana mungkin kedudukan manusia terkaya di Malaysia diambil oleh kaum bukan Melayu atau Bumiputera,” katanya dalam satu kenyataan.

Sebelum ini, dalam kenyataan sempena memperingati Hari Antarabangsa Penghapusan Diskriminasi Perkauman, SUHAKAM mengesa kerajaan meratifikasikan ICERD.

Tindakan itu atas alasan kononnya dapat menjadi pemangkin kepada usaha lebih bersepadu untuk mempromosi dan melindungi hak asasi manusia tanpa mengira ras, warna kulit, keturunan, kewarganegaraan atau asal keturunan etnik.


Dong Zong desak KPM batalkan soal selidik modul Jawi di SJKC

BANGI, 20 Jamadilakhir 1442H, Selasa – Pertubuhan radikal Cina, Dong Zong sekali lagi menggesa Kementerian Pendidikan (KPM) membatalkan kajian soal selidik berkaitan pembelajaran Jawi dalam buku teks Sekolah Jenis Kebangsaan Cina (SJKC).

Pertubuhan rasis itu turut meminta majlis pengelola sekolah Cina, PIBG dan persatuan-persatuan yang membabitkan ibu-bapa dan orang awam untuk terus teguh dengan pendirian menolak mod pembelajaran dan pengajaran Jawi.

Dong Zong dalam kenyataan mendakwa, modul pembelajaran Jawi KPM untuk SJKC dan Sekolah Jenis Kebangsaan Tamil (SJKT) telah mencetuskan kontroversi yang hebat dan menerima tentangan yang meluas sebelum ini.

Dakwanya, hasil kajian soal selidik KPM tahun lepas telah membuktikan pelaksanaan pembelajaran modul Jawi KPM adalah suatu tindakan tidak popular, namun KPM enggan menerima kenyataan dan pandangan orang ramai, mahu terus membuat kajian soal selidik baharu bagi melaksanakan pengajaran dan pembelajaran Jawi.

Berdasarkan maklumat yang diperolehi Dong Zong, sebanyak 1,275 buah SJKC iaitu 98 peratus di seluruh negara menolak modul pembelajaran Jawi.

“Tindakan KPM yang enggan menerima kenyataan, bukan sahaja membazirkan pelbagai sumber, menambahkan pecah-belah dalam masyarakat majmuk selain menyebabkan orang ramai rasa penat dan bosan,” dakwanya seperti dilapor Oriental Daily, Sabtu lalu.

Kenyataan itu turut memaklumkan, Dong Zong dan pemimpin setiap negeri sudah pun membincangkan perlaksanaan kajian soal selidik modul pembelajaran Jawi yang diarahkan oleh KPM.

Borang soal selidik yang diedar dan dikembalikan oleh sekolah-sekolah akan diberi tumpuan penting, selain penerangan akan diberikan jika perlu, untuk memastikan pendirian Dong Zong terus kekal.

Pada masa sama, melalui pelbagai saluran Dong Zong akan mengumpul maklumat status perlaksanaan modul pembelajaran Jawi dari SJKC di seluruh negara.

Menurut Dong Zong, pihaknya banyak kali menggesa KPM mengadakan perbincangan dengan pelbagai pihak bagi mencari penyelesaian untuk isu ini, tetapi sehingga hari ini, KPM tidak memberikan sebarang maklum balas.

“Sekali lagi kami memohon KPM mempercepatkan pertemuan dengan wakil pertubuhan pendidikan yang berkaitan, tubuhkan majlis pengajaran dan pembelajaran pelbagai bahasa secepat mungkin.

“Supaya semua pihak mengambil bahagian dalam proses membuat keputusan, mempertimbangkan dan menyelia polisi pendidikan negara bersama selain menyelesaikan isu modul pembelajaran Jawi dengan baik,” katanya.


Gaza dalam bahaya, dunia perlu bertindak

GAZA, 13 Muharram 1442H, Selasa – Jawatankuasa Antarabangsa Bagi Menyokong Gaza menggesa, masyarakat antarabangsa menyelamatkan wilayah berkenaan yang diceroboh serta dikepung negara penjajah Israel, selain diancam penularan COVID-19.

Ketua jawatankuasa, Essam Yousef turut meminta institusi amal yang mendukung rakyat Palestin supaya mempercepatkan kempen bantuan untuk sektor kesihatan di Gaza, selain menyalurkan makanan kepada keluarga miskin.

Dalam pada itu, Penyelaras khas Pertubuhan Bangsa-Bangsa Bersatu (PBB) Untuk Proses Damai Timur Tengah, Nickolay Mladenov prihatin terhadap jumlah keganasan yang semakin meningkat di Semenanjung Gaza.

“Keadaan keselamatan di Gaza dan sekitarnya merosot dengan cepat ketika Semenanjung Gaza menyaksikan peningkatan pantas dalam kes jangkitan coronavirus di kalangan penduduk,” katanya.

Kementerian Kesihatan pada hujung minggu mengumumkan, jumlah kes dijangkiti di sekitar Semenanjung Gaza sejak Mac lalu mencapai 192, termasuk tiga kematian dan 72 kes pulih.

Sepanjang tiga minggu lalu situasi keselamatan Gaza kekal tegang berikutan tindakan melancarkan belon api secara berterusan dari kawasan semenanjung.

Sebagai tindak balas, rejim Zionis membedil bom di beberapa bahagian wilayah itu.

Israel juga memutuskan untuk memperketatkan pengepungan dengan menyekat masuk bahan bakar serta bahan binaan ke Gaza, selain menutup laut dan melarang nelayan mengambil hasil laut. – Agensi


Naratif Barat cuba dinormalisasi pada umat Islam

Oleh Siti Hafidah Abd Ghaffar

BANGI, 24 Rabiulakhir 1445H, Rabu – Konflik Palestin tidak sewajarnya dilihat dengan kaca mata isu kemanusiaan semata-mata.

Ini kerana secara dasarnya, bagi umat Islam ia menyentuh isu akidah kerana terletaknya Masjid Al-Aqsa di sana.

Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, tindakan mempertahankan Masjid Al-Aqsa – yang juga kiblat pertama umat Islam – adalah salah satu daripada kehendak agama.

Justeru beliau menegaskan, konflik Palestin tidak boleh dilihat dalam isu kemanusiaan sahaja.

“Jadi kalau ada pihak yang membawa isu ini hanya sebagai isu kemanusiaan itu tafsiran dan naratif yang dibawa oleh Barat.

“Tapi yang kita nak bawa di sini ini ialah isu perjuangan mempertahankan Masjid Al-Aqsa sebahagian daripada akidah umat Islam.

“…serukan umat Islam supaya menimbulkan semula semangat jihad dan semangat pengorbanan,” katanya menerusi video yang dimuat naik di akaun Facebook beliau, hari ini.

Dalam pada itu, Aminuddin tidak menolak kemungkinan ia satu normalisasi yang cuba nak dibawa dalam kefahaman umat Islam terhadap perjuangan di Palestin.

“Kita jangan mengambil naratif Barat dalam memperjuangkan isu Gaza ini tetapi mengambil ia sebagai satu perjuangan umat Islam sebagai satu daripada akidah kita yang disebut Allah SWT dalam al-Quran itu sendiri.

“Saya harap perkara ini kita kena jelas. Ini sepatutnya kita uar-uarkan.

“Naratif kita adalah perjuangan menentang Israel di dalam mempertahankan Gaza sana,” katanya.


Majoriti keluarga Palestin ‘tak mampu’ jika perintah berkurung dilaksana

BAITULMAQDIS, 17 Safar 1442H, Isnin – 63 peratus keluarga Palestin tidak mampu menampung perbelanjaan mereka selama sebulan, sekiranya perintah berkurung bagi mengawal penularan wabak COVID-19 dilaksanakan semula.

Biro Statistik Pusat Palestin (PCBS) melakukan tinjauan ke atas 9,926 isi rumah di Tebing Barat dan Semenanjung Gaza bagi mengenal pasti kesan pandemik berkenaan terhadap keadaan sosial dan ekonomi di Palestin.

Hasil tinjauan mendapati sebanyak 46 peratus keluarga di Tebing Barat dan 38 peratus di Semenanjung Gaza kehilangan pendapatan kira-kira separuh sepanjang perintah berkurung.

Hasil tinjauan juga mendapati, 52 peratus keluarga di Tebing Barat dan 79 peratus lagi di Gaza meminjam wang dan berhutang bagi menampung keperluan asas mereka seperti makanan.

April lalu, Pihak Berkuasa Palestin (AP) hanya membayar 50 peratus gaji penjawat awam bagi empat bulan berturut-turut.

Hal ini disebabkan krisis kewangan yang makin meruncing selepas bantahan terhadap negara haram Israel yang merancang untuk meluaskan jajahan di Tebing Barat dan Lembah Jordan. -Agensi


Geng Nicky: 2 pegawai SPRM bebas, tarik balik permohonan habeas corpus

KUALA LUMPUR, 12 Syawal 1442H, Isnin – Dua pegawai Suruhanjaya Pencegahan Rasuah Malaysia (SPRM) hari ini menarik balik permohonan habeas corpus supaya mereka dibebaskan serta-merta daripada tahanan di bawah Akta Kesalahan Keselamatan (Langkah-Langkah Khas) 2012 (SOSMA) dipercayai mempunyai kaitan dengan kumpulan jenayah terancang Geng Nicky.

Peguam Latheefa Koya yang mewakili kedua-dua lelaki berusia 41 dan 42 tahun selaku pemohon, memberitahu Mahkamah Tinggi bahawa permohonan itu ditarik balik berikutan kedua-dua anak guamnya telah dibebaskan dengan jaminan polis pada 18 Mei lepas.

Hakim Datuk Ahmad Shahrir Mohd Salleh kemudiannya membatalkan permohonan tersebut.

Hari ini ditetapkan untuk pendengaran permohonan habeas corpus itu. Peguam Kanan Persekutuan Muhammad Sinti mewakli kesemua responden.

Kedua-dua pemohon memfailkan permohonan itu melalui notis usul secara berasingan di Mahkamah Tinggi di sini pada 5 Mei lepas dengan menamakan Ketua Polis Johor Datuk Ayob Khan Mydin Pitchay, seorang pegawai polis, Ketua Polis Negara, Menteri Dalam Negeri dan Kerajaan Malaysia sebagai responden.

Mereka memohon perintah bahawa penangkapan serta penahanan mereka pada 21 dan 27 April lepas adalah tidak teratur, di luar bidang kuasa kawasan polis Johor dan tidak sah.

Kedua-dua lelaki itu juga mendakwa siasatan yang dilakukan di bawah Seksyen 130V sehingga 130ZB Kanun Keseksaan adalah terlampau luas serta merangkumi elemen berbeza dan responden tidak mempunyai asas untuk menahan pemohon di bawah SOSMA.

Selain itu, mereka mendakwa tiada unsur kesalahan yang membenarkan penggunaan SOSMA dan penahanan mereka adalah tidak sah, melanggar undang-undang dan bersifat mala fide kerana bercanggah, antara lain, dengan Fasal 5 dan Fasal 149 Perlembagaan Persekutuan.

Pada 9 April lepas, seramai 14 individu termasuk dua adik ahli perniagaan dalam buruan Nicky Liow Soon Hee didakwa di Mahkamah Sesyen Petaling Jaya atas pertuduhan terlibat dalam kumpulan Geng Nicky.

Nicky, 33, pengasas Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Ops Pelican 3.0 bermula 20 hingga 28 Mac lepas. – Bernama


BERJASA beri nafas baharu pada landskap politik negara

BANGI, 9 Rabiulakhir 1444H, Jumaat – Parti BERJASA – antara komponen dalam Gerakan Tanah Air (GTA) – mengulangi komitmennya untuk memberikan nafas baharu kepada landskap politik tanah air pada Pilihan Raya Umum Ke-15 (PRU15) ini.

Justeru, pilihan raya kali ini adalah masa terbaik untuk rakyat bangkit memilih pemimpin yang mampu menambah baik urus tadbir negeri dan negara, menjaga kebajikan serta tidak mengamalkan ketirisan yang merugikan rakyat.

Atas dasar itu, Ketua Wanita BERJASA Pahang, Dr Rashidah Abd Rahman menyeru rakyat melihat keunikan GTA yang bukan hanya merangkumi gabungan parti politik, tetapi juga pertubuhan bukan kerajaan (NGO), aktivis dan rakyat biasa di setiap segmen masyarakat.

“Saya percaya BERJASA sebagai salah satu parti komponen dalam Gerakan Tanah Air (GTA) akan memberi nafas baharu kepada landskap politik tanah air.

“Bukan sahaja di peringkat pimpinan, malah penyokong dan jentera parti juga perlu jelas akan hala tuju untuk kita bergerak bersama,” katanya.

Terdahulu, beliau yang juga bakal calon di kerusi Dewan Undangan Negeri (DUN) Semambu hadir ke pelancaran jentera BERJASA bagi Parlimen Indera Mahkota dan DUN Semambu, di ibu pejabat BERJASA Pahang di Kuantan, malam tadi.

Pelancaran itu turut dihadiri calon GTA-BERJASA di kerusi Parlimen Indera Mahkota, Dr Mohamad Nor Sundari.

“Saya terharu dan bersyukur melihat komitmen dan sokongan jentera parti yang bersiap sedia untuk tempoh kempen dua minggu bermula esok sehingga hari mengundi.

“Terima kasih saya ucapkan kepada semua yang bersedia mengorbankan masa dan tenaga untuk perjuangan dari rakyat untuk rakyat ini,” katanya.

BERJASA mempertaruhkan 10 calon di kerusi Parlimen dan empat kerusi DUN di bawah gabungan GTA pada PRU15 ini.

Bagaimanapun, GTA akan menggunapakai logo dan simbol Parti Pejuang Tanah Air (Pejuang) sepanjang tempoh pilihan raya.


PAS muktamadkan hala tuju kerjasama politik dalam masa terdekat: Muhyiddin

PUTRAJAYA, 30 Safar 1444H, Selasa – PAS akan memuktamad hala tuju kerjasama politik parti itu dalam masa terdekat iaitu sama ada untuk terus bersama UMNO atau Perikatan Nasional (PN), kata Pengerusi PN Tan Sri Muhyiddin Yassin.

Bercakap pada sidang media selepas mempengerusikan mesyuarat MPN di sini hari ini, Muhyiddin berkata, perkara itu dimaklumkan kepada beliau oleh Presiden PAS Tan Sri Abdul Hadi Awang pada pertemuan parti itu dengan Parti Pribumi Bersatu Malaysia (Bersatu), semalam.

“Saya diberikan bayangan mungkin dalam tempoh terdekat PAS akan buat satu keputusan muktamad mengenai hala tuju di masa hadapan dalam PN… sama ada ada lagi usaha yang akan dibuat dengan UMNO,” katanya.

Beliau berkata demikian ketika ditanya mengenai status yang dimuat naik di laman Facebook rasminya malam tadi berhubung pertemuan itu.

Pertemuan itu turut dihadiri Timbalan Presiden Bersatu Datuk Seri Ahmad Faizal Azumu, Naib Presiden Bersatu Datuk Dr Radzi Jidin dan Naib Presiden PAS Datuk Seri Dr Ahmad Samsuri Mokhtar.

Muhyiddin, yang juga Presiden Bersatu, berkata pihaknya tidak akan mempengaruhi keputusan PAS berhubung status kerjasama terbabit.

“PN serah kepada PAS untuk buat keputusan. Kita mesti ambil satu pendirian yang sama dalam semua perkara supaya tidak ada pertembungan kepentingan,” katanya.

Beliau berkata, pertemuan itu turut menggambarkan kerjasama antara PAS dan Bersatu masih kukuh serta erat walaupun parti tersebut sebelum ini mengkritik kenyataan Muhyiddin yang mengisytiharkan Barisan Nasional (BN) sebagai musuh utama dalam menghadapi PRU15.

“Pertemuan semalam menggambarkan bahawa apa yang lebih penting ialah pertemuan terkini yang menjelaskan bagaimana hubungan kita dan kenyataan yang saya telah buat jangan disalahtafsirkan,” katanya.

Ketika menghadiri majlis ulang tahun ke-6 Bersatu pada Sabtu lepas, Muhyiddin telah mengisytiharkan BN sebagai musuh utama PN yang perlu dilawan pada PRU15.

Mengenai cadangan membentuk agenda perpaduan ummah antara Bersatu, PAS dan UMNO, beliau berkata kerjasama itu tidak mungkin dapat direalisasikan kerana UMNO telah menyatakan pendirian pada Perhimpunan Agung 2020 parti tersebut yang menolak sebarang kerjasama dengan Bersatu. – Bernama


Siapa gatal mulut mahu iktiraf UEC kalau bukan PH?

BANGI, 3 Jamadilawal 1444H, Isnin – Prof Dr Ridhuan Tee mempersoalkan tindakan ‘tak sedar diri’ Dong Zong tanpa segan silu mendesak kerajan mengiktiraf Sijil Peperiksaan Bersepadu (UEC) dan peruntukan tahunan – walhal Kabinet belum lagi dibentuk.

Tidak cukup dengan itu, Hua Zong pula meminta kerajaan baharu memberi peruntukan yang diperlukan untuk memulihkan tiga universiti yang dikendalikan oleh komuniti Cina.

Tiga universiti itu ialah Southern University College, New Era University College dan Han Chiang University College of Communication, yang kesemuanya menerima RM6 juta selama dua tahun berturut-turut apabila Pakatan Harapan (PH) berkuasa pada 2018.

Desakan itu sekali gus membuatkan rakyat ternanti-nanti tindakan kerajaan pimpinan Datuk Seri Anwar Ibrahim selepas ini, kata penganalisis politik, Prof Dr Mohd Ridhuan Tee Abdullah.

Ia berikutan berdasarkan manifesto PH pada Pilihan Raya Umum ke-15 (PRU15), gabungan itu mahu meneruskan usaha mengiktiraf UEC sebagai syarat am kelayakan untuk memasuki institusi pengajian tinggi awam (IPTA).

“Persoalannya siapa yang gatal mulut mahu mengiktiraf sijil tersebut kalau bukan PH?

“Kita mahu tengok, apakah PH benar-benar akan mengiktiraf sijil ini,” katanya.

Pada masa sama, beliau hairan apabila Dong Zong mahu kerajaan menanggung semua keperluan mereka walhal UEC sendiri yang memilih untuk keluar daripada sistem pendidikan negara.

“Sekolah agama kita, semuanya perlu tertakluk kepada keperluan sistem pendidikan negara. Tiba-tiba sijil yang terlalu perkauman ini, yang tidak memenuhi keperluan pendidikan negara diminta untuk disahkan dan diberikan peruntukan kekal.

“Apapun, semua itu sudah tercatat dalam manifesto PH. Sekali lagi saya ulang, apakah kerajaan pimpinan minoriti PH akan memenuhi kehendak ultra kiasu Dong Zong ini?” soalnya.

Prof Ridhuan Tee juga menegaskan bahawa UEC dan kolej universiti dikendalikan komuniti Cina langsung tidak berperlembagaan berbanding sekolah agama yang ada setengahnya ibarat hidup segan mati tak mahu.

“Ini baharu satu contoh, banyak lagi tuntutan lain yang akan dikemukakan oleh ultra kiasu tidak lama lagi. Tunggu dan lihat.

“Rakyat perlu bangun menentang kemungkaran ini. Kolej Universiti dan UEC tidak membantu pembinaan negara bangsa,” tegasnya.


Kes rogol: Pertuduhan terhadap ADUN Tronoh berdasarkan aduan

IPOH, 23 Syaaban 1442H, Isnin – Selepas beberapa kali ditangguh, perbicaraan kes rogol pembantu rumah membabitkan Ahli Dewan Undangan Negeri (ADUN) Tronoh, Paul Yong Choo Kiong akhirnya bermula di Mahkamah Tinggi Ipoh hari ini.

Pengarah Pendakwaan Negeri Perak, Datuk Jamil Aripin berkata, pihaknya akan mengemukakan keseluruhan keterangan yang menunjukkan bahawa tiada konspirasi untuk menganiaya atau menggugat reputasi dan kedudukan tertuduh, sebaliknya pertuduhan yang dikemukakan adalah berdasarkan aduan dan hasil siasatan di bawah peruntukan undang-undang.

“Kesimpulan daripada keterangan yang dikemukakan di mahkamah akan membuktikan satu kejadian rogol telah berlaku dan ia dilakukan oleh tertuduh. Kesemua keterangan itu bakal membentuk satu keterangan yang melampaui keraguan munasabah bahawa tertuduh telah melakukan kesalahan seperti dalam pertuduhan,” katanya ketika membacakan ucapan pembukaan pada prosiding yang bermula kira-kira jam 9.30 pagi tadi.

Perbicaraan berlangsung di hadapan Hakim Datuk Abdul Wahab Mohamed yang menggantikan Datuk Hashim Hamzah manakala pendakwaan diketuai Jamil, dibantu Timbalan Pendakwa Raya Liyana Zawani Mohd Radzi dan Ainul Wardah Shahidan sementara pasukan pembelaan terdiri daripada peguam Datuk Rajpal Singh dan Salim Bashir.

Rajpal pula membangkitkan isu mengenai kaedah pembuktian dan penggunaan Akta Perlindungan Saksi 2009 dalam kes itu yang digunakan terhadap mangsa berusia 24 tahun dan saksi selain Seksyen 265 (A) Kanun Tatacara Jenayah oleh pihak pendakwaan untuk memberi keterangan melalui pautan video.

Terdahulu, Yong, 51, tiba di pekarangan mahkamah pada jam 8.45 pagi, disambut sorakan kira-kira 30 penyokongnya yang terdiri daripada pelbagai kaum dan peringkat umur yang datang menaiki sebuah bas.

Prosiding bermula dengan keterangan saksi pertama Koperal P. Paul Vethamuthu dan saksi kedua Konstabel Nik Zamri Ismail iaitu jurufoto dari Ibu Pejabat Polis Daerah Ipoh yang merakamkan gambar di lokasi kejadian, barang kes dan berkaitan siasatan.

Pada sebelah petang, seorang lagi saksi dipanggil iaitu penerima aduan di Jabatan Tenaga Kerja, Kedutaan Besar Republik Indonesia (KBRI) di Kuala Lumpur, Riki Sapari, 39, yang menjawab panggilan mangsa menerusi panggilan telefon di Bahagian Pengaduan pada kira-kira jam 11 pagi, 8 Julai 2019.

Semasa pemeriksaan utama, Riki memaklumkan mangsa yang kedengaran seperti menangis, panik dan ketakutan memaklumkan telah diperkosa oleh majikan dan berulang kali meminta supaya diselamatkan.

Saksi itu kemudian meminta mangsa menghubunginya semula pada telefon bimbitnya namun mangsa dikatakan membuat panggilan menggunakan telefon rumah majikannya.

Salim, ketika pemeriksaan balas mempersoalkan nombor telefon yang menghubungi semula Riki bukannya nombor telefon rumah Yong.

Peguam itu turut mempersoalkan apabila Riki mencatatkan aduan diterima bahawa majikan mangsa melakukan pelecehan seksual dan bukannya memperkosa namun Riki menjelaskan mangsa telah mengatakan dia diperkosa bukannya hanya disentuh pada bahagian tertentu.

“Pada saat itu saya tidak tulis pemerkosaan tetapi pelecehan seksual kerana saya tidak dalam posisi untuk menentukan apakah kejadian tersebut perlakuan seksual sahaja atau pemerkosaan. Oleh sebab itu, kami (KBRI) merujuk laporan tersebut kepada pihak polis untuk melakukan siasatan lanjut,” kata Riki.

Prosiding kemudian ditangguhkan dan bersambung jam 10 pagi esok.

Pada 23 Ogos 2019, Yong yang ketika itu memegang jawatan Exco Perumahan, Kerajaan Tempatan, Pengangkutan Awam, Hal Ehwal Bukan Islam dan Kampung Baru Perak didakwa merogol pembantu rumahnya di kediamannya di Meru Desa Park pada 7 Julai 2019 antara 8.15 malam dan 9.15 malam.

Pada 21 Disember lepas, Mahkamah Tinggi di sini menetapkan sembilan hari bermula 30 Mac untuk perbicaraan kes itu namun ditangguhkan ke hari ini.

Kes itu sebelum ini disebut di Mahkamah Sesyen, namun pada 15 Disember lepas Mahkamah Persekutuan membenarkan permohonan pembelaan agar kes tersebut dipindahkan ke Mahkamah Tinggi. – Bernama


Lebih 8.5 juta dos vaksin COVID-19 diberikan setakat semalam

KUALA LUMPUR, 22 Zulkaedah 1442H, Sabtu – Sebanyak 8,582,893 dos vaksin diberikan kepada penduduk di negara ini setakat semalam di bawah Program Imunisasi COVID-19 Kebangsaan (PICK).

Menerusi hantaran di Twitter, Jawatankuasa Khas Jaminan Akses Bekalan Vaksin COVID-19 (JKJAV) memaklumkan 2,463,019 orang menerima dos kedua, sekali gus melengkapkan vaksinasi mereka.

“Sebanyak 236,196 dos vaksin COVID-19 diberikan semalam, melibatkan 167,059 dos pertama dan 69,137 dos kedua,” katanya.

Lima negeri yang mencatatkan penerimaan kedua-dua dos tertinggi ialah Selangor dengan 333,432 orang diikuti Johor (258,636); Sarawak (257,408); Kuala Lumpur (221,020) dan Perak (219,044). – Bernama


Polis kesan pelajar lelaki 16 tahun pukul junior di Klang

JOHOR BAHRU, 11 Jamadilawal 1443H, Khamis – Polis sedang mengesan seorang pelajar lelaki berusia 16 tahun selepas dipercayai membuli seorang pelajar lain berusia 15 tahun, sehingga terpaksa menerima rawatan di hospital di daerah Kluang, pada 9 Disember lepas.

Timbalan Ketua Polis Daerah Kluang DSP Abdul Razak Abdullah berkata pihaknya menerima laporan daripada mangsa pada pukul 6.18 petang semalam, mendakwa dipukul seorang pelajar ‘senior’ dari sekolah yang sama.

Beliau berkata pelajar berkenaan yang mengalami trauma dan sakit di bahagian dada, sebelum ini menerima rawatan di hospital sebagai pesakit luar.

“Hasil siasatan awal mendapati kejadian berlaku apabila pelajar senior tersebut tidak berpuas hati dengan sikap mangsa, sekali gus menyebabkan pelajar junior itu dibuli,” katanya menerusi kenyataan, di sini hari ini.

Beliau berkata Bahagian Siasatan Siasatan Jenayah Ibu Pejabat Polis Daerah Kluang akan mengambil tindakan susulan.

Abdul Razak berkata pihaknya mengambil serius kes-kes jenayah melibatkan pelajar sekolah dan kes disiasat mengikut Seksyen 323 Kanun Keseksaan. – Bernama


Tanah Melayu sudah lama merdeka, tapi vernakular masih beroperasi

Oleh Ainul Illia Meor Suzurudin

BANGI, 12 Rejab 1442H, Rabu – Anak-anak kelahiran Malaysia sewajarnya mendapat sumber pendidikan sama sejak dari kecil untuk menghasilkan ‘produk’ mempunyai jiwa yang satu.

Ketua Wanita Ikatan Muslimin Malaysia (ISMA), Ustazah Suriani Sudi berkata, sekolah adalah platform utama pendidikan dan ia merupakan asas dalam menyemai perpaduan masyarakat di Malaysia.

Berikutan itu, katanya, kewujudan sekolah vernakular yang dibawa konsepnya sejak zaman pemerintahan British sebelum era kemerdekaan sehingga selepas merdeka, hari ini tidak membawa manfaat untuk membina perpaduan masyarakat yang jitu.

“Sekolah vernakular sangat tidak membantu ke arah penyatuan bangsa. Dapat dilihat juga beberapa kejadian menunjukkan terdapat rakyat kita yang tidak boleh berbahasa kebangsaan.

“Sungguh pelik dan janggal. Hidup dan bersekolah di Malaysia tetapi tidak boleh berbahasa kebangsaan iaitu bahasa Melayu.

“Kalaulah alasan untuk mengajar bahasa Mandarin dan Tamil supaya sekolah vernakular dikekalkan, boleh sahaja diadakan masa untuk belajar bahasa tersebut di sekolah kebangsaan. Atau adakah mereka ini punya agenda tersembunyi di sebalik sekolah vernakular ini?,” soalnya ketika dihubungi Ismaweb.net, hari ini.

Lebih membimbangkan, katanya, apabila terdapat laporan pada Disember tahun 2019, bahawa lebih 900 Sekolah Jenis Kebangsaan Cina (SJKC) menyatakan pendirian tidak bersetuju terhadap pengajaran dan pembelajaran tulisan Jawi di sekolah tersebut.

Walhal, tulisan Jawi adalah sebahagian daripada tulisan bahasa Melayu, tegas Ustazah Suriani.

“Bagi memastikan perpaduan ini dapat dipupuk, salah satu caranya ialah menerusi penguasaan bahasa Melayu termasuk pemahaman terhadap budaya serta sejarah tulisan Jawi.

“Tetapi mereka tidak mahu ianya berlaku dengan alasan kononnya ia adalah agenda untuk menyebarkan Islam kepada para pelajarnya.

“Kesemua ini menunjukkan kepada peri pentingnya sekolah satu aliran diwujudkan untuk membentuk perpaduan dalam kalangan rakyat Malaysia.

“Sampai bila kita masih nak teruskan menggunakan sistem sekolah pelbagai aliran yang dibenarkan wujud oleh penjajah British dahulu untuk memisah-misahkan kita?,” soalnya.


SPR minta jangan percaya mesej tular daftar undi 18 tahun

BANGI, 22 Muharram 1442H, Khamis – Suruhanjaya Pilihan Raya Malaysia (SPR) meminta orang ramai supaya tidak mempercayai mesej yang ditularkan mengenai pendaftaran pengundi berusia 18 tahun.

Unit Komunikasi Korporat SPR berkata, terdapat usaha oleh pihak tidak bertanggungjawab cuba mengelirukan orang ramai berkenaan gesaan pendaftaram pengundi berusia 18 tahun.

Katanya, mesej tular yang mendakwa kononnya kenyataan daripada Pengerusi SPR bahawa terdapat 4.5 juta rakyat Malaysia yang layak masih belum berdaftar khususnya warganegara berusia 18 tahun, adalah tidak berasas.

Menurut suruhanjaya itu, warganegara yang berusia 18 tahun masih belum dibenarkan mendaftar sebagai pengundi.

“Ini adalah kerana pada masa ini SPR sedang dalam persiapan untuk melaksanakan pendaftaran pengundi 18 tahun dan pendaftaran pemilih secara automatik berdasarkan kepada pindaan Perkara 119(4) Perlembagaan Persekutuan yang telah diluluskan oleh Parlimen pada Mesyuarat Kedua Penggal Kedua Parlimen Keempat Belas.

“Persiapan tersebut termasuklah penyediaan pindaan kepada Peraturan-Peraturan Pilihan Raya (Pendaftaran Pemilih) 2002 dan undang-undang lain yang berkaitan, penyediaan prosedur operasi standard (SOP) dan penyediaan sistem dan infrastruktur bagi pelaksanaan umur kelayakan pengundi 18 tahun dan pendaftaran pemilih secara automatik,” katanya dalam kenyataan, hari ini.

SPR berkata, pihaknya menjangkakan semua perkara itu akan dapat disiapkan dalam tempoh 18 hingga 24 bulan daripada tarikh kelulusan pindaan oleh Dewan Negara pada 25 Julai 2019.

Katanya, jangkaan tarikh pelaksanaan tersebut adalah selewat-lewatnya pada bulan Julai 2021.

“Sehubungan itu, orang ramai diminta supaya tidak terpengaruh dan tidak menyebarkan mesej-mesej palsu tersebut termasuklah perkongsian di media sosial kerana dikhuatiri boleh menimbulkan kekeliruan kepada orang ramai.

“Malahan tindakan menyebarkan maklumat tidak benar dan berunsurkan perkauman ini boleh menganggu gugat ketenteraman awan dan tindakan perundangan boleh diambil ke atas mereka yan terlibat,” katanya.


Promosi LGBTQ dikesan selindung di sebalik kempen ‘sekolah selamat’

BANGI, 24 Syawal 1442H, Sabtu – Sekolah perlu diselamatkan dari anasir pro-orientasi seks songsang yang bercanggah dengan agama dan ideologi transgenderism.

Mewakili pihak guru dan ibu-bapa, Presiden WAFIQ yang juga Pengerusi Bersama MACSA, Prof Madya Dr Rafidah Hanim Mokhtar dan Presiden i-Guru, Ustaz Mohd Azizee Hasan dalam satu kenyataan bersama berkata, terdapat kegusaran ke atas aktivis pro-Lesbian, Gay, Biseksual, Transgender dan Pelik (LGBTQ) yang telah secara terbuka ingin mempromosi gaya hidup itu di kalangan pelajar sekolah.

Kenyataan itu berkata, laman Instagram SekolahSemua melalui tagline #SembangSekolahSemua telah menjemput aktivis pro-LGBTQ, Nu’man Afifi bagi membangkitkan keperluan persekitaran sekolah yang menghormati kepelbagaian seks, termasuk orientasi seks songsang seperti homoseksual dan biseksual.

“Ini adalah satu bentuk promosi terbuka elemen LGBTQ yang kini telah cuba untuk dibawa masuk ke sekolah dan berselindung di sebalik kempen ‘sekolah selamat’,” katanya dalam satu kenyataan, hari ini.

Kenyataan menambah, sekolah hanya akan selamat dengan ilmu yang benar dan sahih selain mematuhi larangan agama terhadap homoseksualiti, biseksualiti, lesbianism serta trangenderism.

Jelas mereka, sekolah juga akan selamat sekiranya maklumat kesihatan yang jujur dimaklumkan termasuk bahaya seks anal dan seks bebas.

“Laporan Malaysia Global AIDS Monitoring 2020 menunjukkan prevalens HIV dikalangan homoseksual adalah 21.6 peratus manakala bagi transgender 10.9 peratus.

“Kadar ini sangat tinggi. Kadar jangkitan HIV dikalangan mereka yang berumur 15 hingga 19 tahun (umur lingkungan pelajar sekolah) ialah 4 peratus,” kata mereka.

Selain itu, mereka berkata, sekolah juga hanya akan selamat apabila para pelajar ditanam dengan konsep mencegah lebih baik daripada merawat dan bukannya kaedah seks selamat dengan terus melakukan aktiviti berisiko.

Malah, perkara sama juga terjadi sekiranya pendidikan seksual diberi sepenuhnya dalam kerangka kekeluargaan.

Mengambil contoh kejadian di Barat, kenyataan menegaskan, Joe Biden telah menandatangani arahan Eksekutif yang boleh ditakrifkan sebagai mengiktiraf dan mempromosi hak asasi LGBTQ di seluruh dunia.

Katanya, tindakan itu dilakukan selepas beberapa jam Biden mengangkat sumpah sebagai Presiden Amerika Syarikat (AS) menggantikan Donald Trump.

Tambah mereka, arahan Eksekutif itu menyebabkan kanak-kanak perempuan di sekolah di AS terpaksa berkongsi tandas bersama-sama kanak-kanak transgender.

“Sebelum pengisytiharan terbabit, ibu bapa dan penjaga menuntut tandas kanak-kanak perempuan di sekolah tidak dibuka kepada kanak-kanak trangender yang dikatakan menghidapi gender disforia.

“Kes ini menimbulkan bantahan besar di sekolah di negara berkenaan kerana kanak-kanak perempuan tidak berasa selamat.

“Adakah sekolah di Malaysia akan berhadapan dengan tuntutan-tuntutan yang tidak munasabah sebegitu?” soal mereka.


Kebanyakan negara hadapi masalah kewangan, defisit

KOTA BHARU, 6 Ramadan 1442H, Ahad – Kebanyakan negara termasuk Malaysia mengalami masalah kewangan serta menghadapi defisit yang besar dalam belanjawan berikutan pandemik COVID-19, kata Menteri di Jabatan Perdana Menteri (Ekonomi), Datuk Seri Mustapa Mohamed.

Beliau berkata bagaimanapun, nisbah defisit daripada Keluaran Dalam Negara Kasar (KDNK) Malaysia iaitu enam peratus merupakan antara terendah berbanding negara-negara lain.

“Realitinya seluruh dunia menghadapi kekangan serta defisit besar malah negara-negara pengeluar minyak pun menghadapi defisit. Ada sesetengah negara mengalami defisit dalam belanjawan mereka sekitar 10 peratus dan 15 peratus pun ada,” katanya.

Beliau berkata demikian pada sidang media berhubung Sesi Libat Urus Banci Penduduk dan Perumahan Malaysia 2020: Status Pembancian Peringkat Negeri Kelantan di Wisma Persekutuan hari ini.

Mengulas lanjut, kebanyakan negara menghadapi masalah kewangan kerana berdepan dengan cabaran ekonomi serta krisis kesihatan terbesar yang pernah melanda dunia.

“Itu realitinya hari ini dan perkara ini bukan boleh disorok. Ini cabaran ekonomi terbesar dengan apa yang melanda di Malaysia dan negara lain…Kita berhutang disebabkan hasil jatuh dan pada masa sama, keperluan kita meningkat maka perlu berbelanja lebih kerana keutamaan kerajaan adalah menjaga keperluan rakyat,” katanya.

Mustapa berkata namun dengan apa jua situasi, kerajaan tetap bekerja keras untuk memulihkan ekonomi negara dengan merangka pelbagai strategi seperti mewujudkan peluang pekerjaan dan memperkasakan perusahaan mikro.

Terdahulu, Menteri Kewangan, Senator Tengku Datuk Seri Zafrul Abdul Aziz dilaporkan berkata, defisit fiskal Malaysia dijangka meningkat kepada 6.0 peratus tahun ini daripada unjuran awal 5.4 peratus susulan pelaksanaan pakej rangsangan Program Strategik Memperkasa Rakyat dan Ekonomi (Pemerkasa).

Sementara itu mengulas mengenai lawatannya, Mustapa berkata, seramai 15 juta penduduk atau 46 peratus daripada 32.7 juta anggaran penduduk pada 2020 telah dibanci, setakat 15 April lepas.

“Mengikut peratusan penduduk, Wilayah Persekutuan Putrajaya (100 peratus), Johor (65.4 peratus) dan diikuti Kelantan (60.9 peratus) adalah negeri yang telah mencatatkan kadar respon atau bancian yang tertinggi,” katanya sambil memberitahu proses pembancian di seluruh negara dijangka selesai sepenuhnya pada 30 Jun ini.

Justeru, beliau menyeru seluruh rakyat untuk memberi kerjasama dalam proses pembancian ini sama ada melalui kaedah dalam talian (e-Census) atau secara bersemuka kerana kepentingannya untuk pelbagai tujuan seperti perancangan ekonomi dan sosial negara.

“Kita jangka hasil banci ini akan diperolehi sebelum Rancangan Malaysia ke-12 (RMK-12) dibentangkan,” tambahnya. – Bernama


Tiada perjanjian rasmi RPD, pekebun Musang King

KUANTAN, 2 Rabiulakhir 1442H, Rabu – Persidangan Dewan Undangan Negeri (DUN) Pahang hari ini, dimaklumkan bahawa tiada sebarang perjanjian rasmi antara Royal Pahang Durian Group (RPD) dengan pekebun durian Musang King di Raub, kira-kira 200 kilometer dari sini.

Pengerusi Jawatankuasa Pertanian, Industri Asas Tani dan Bioteknologi Pahang Datuk Seri Mohd Soffi Abd Razak berkata ketiadaan perjanjian itu kerana kedua-dua pihak mempunyai kes yang masih berjalan di Mahkamah Tinggi di sini.

“Setakat ini, hanya ada dua perjanjian yang dimeterai antara RPD dengan Perbadanan Kemajuan Pertanian Pahang (PKPP) pada Mac lepas dengan kedua-dua perjanjian ini hanya berkaitan pemegang saham dan pembahagian keuntungan.

“Ini tidak mempunyai sebarang kaitan dengan apa jua terma yang dikatakan ditawarkan RPD kepada pekebun selain kerajaan negeri berpandangan ketiadaan perjanjian ini menyebabkan tiada isu Akta Persaingan 2010 berbangkit,” katanya.

Mohd Soffi berkata demikian di Wisma Sri Pahang di sini hari ini, bagi menjawab soalan Chow Yu Hui (PH-Tras) yang ingin tahu jika kerajaan negeri sedar kontrak yang ditawarkan kepada pekebun durian memaksa mereka menjual buah pada harga yang ditetapkan, sekali gus melanggar akta tersebut.

Beliau menambah, jika sekalipun pekebun atau mana-mana pihak berasakan mereka terkesan dalam isu monopoli pasaran, pihak berkenaan boleh merujuk kepada Suruhanjaya Persaingan Malaysia (MyCC) untuk tindakan selanjutnya.

Menjelas lanjut, Mohd Soffi berkata pekebun durian yang meneroka tanah secara haram juga mempunyai pilihan untuk ‘memutihkan kebun mereka’ apabila ditawarkan skim khusus yang turut membantu urusan eksport tanaman berkenaan.

“Untuk mengeksport hasil tanaman memerlukan Skim Amalan Ladang Baik Malaysia (myGAP) yang menyatakan tanah terlibat adalah halal, iaitu mempunyai hak milik atau kelulusan daripada kerajaan termasuklah pemberian lesen pendudukan sementara,” katanya.

Kepada dakwaan Chow bahawa pekebun terlibat hanya mencari rezeki dengan menanam durian yang mengambil masa lama untuk mendapat hasil, Mohd Soffi berkata cara mencari rezeki juga perlu dipastikan berjalan mengikut cara yang betul dan lunas undang-undang. – Bernama


3 pilihan boleh diambil Agong tamat kemelut politik

BANGI, 29 Safar 1442H, Sabtu – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mempunyai tiga pilihan sekiranya kemelut politik negara berhubung isu perebutan kuasa masih berpanjangan.

Presiden Ikatan Muslimin Malaysia (ISMA), Haji Aminuddin Yahaya berkata, Al-Sultan Abdullah boleh membubarkan Parlimen sebagaimana Perkara 55 (2).

“Dalam keadaan penularan wabak COVID-19 sekarang, pilihan ini mempunyai risiko yang amat tinggi yang boleh menyebabkan kematian di kalangan rakyat,” katanya.

Aminuddin berkata, Seri Paduka juga boleh mengumumkan darurat seperti diperuntukkan di bawah Perkara 150 (1) Perlembagaan.

Beliau berkata, pilihan kedua itu pernah dilakukan pada tahun 1943 dan 1969, namun banyak akta yang ada hari ini mungkin tidak dapat dilaksanakan, termasuk Akta Jenayah.

“Ketiga, ambil alih kuasa menurut Perkara 39. Pilihan ini agak lebih ringan risikonya tetapi kaedah dan tatacaranya perlu diperhalusi agar tidak menimbulkan kekeliruan di kalangan rakyat.

“Mana-mana pun pilihan yang dibuat YDPA, saya yakin ia berdasarkan lunas perundangan dan Perlembagaan dan sudah pasti baginda mempunyai pasukan perundangan yang pakar,” katanya.

BACA PENUH ULASAN HAJI AMINUDDIN YAHAYA BERKAITAN SITUASI SEMASA POLITIK NEGARA DI RUANGAN PENDAPAT ISMAWEB.NET


Aman Palestin Perak lancar kod QR, permudah sumbangan derma

IPOH, 10 Safar 1442H, Isnin – Aman Palestin Perak melancarkan sistem kod respon pantas (QR) yang bertujuan memudahkan kutipan sumbangan bagi membantu rakyat Palestin dari sudut kebajikan dan hak kemanusiaan.

Pengerusinya, Ustaz Shaharuzzaman Bistamam berkata, pendekatan yang diguna pakai itu bukan sahaja sejajar dengan pembangunan era digital malah memudahkan orang ramai menyalurkan sumbangan tanpa perlu membuat pembayaran secara tunai.

“Aman Palestin tidak ketinggalan memperkenalkan kaedah sumbangan terkini menerusi sistem imbas kod QR bagi membolehkan penderma menyumbang mengikut amaun sendiri dengan menggunakan telefon bimbit.

“Usaha ini adalah cara paling efektif dengan memberi peluang kepada orang ramai untuk membuat amal dalam apa jua situasi,” katanya pada sidang media selepas Majlis Pelancaran Kod QR Tabung Palestin di Dataran Silveritage Medan Gopeng, di sini, hari ini, yang disempurnakan Timbalan Mufti Perak, Datuk Haji Zamri Hashim.

Beliau berkata, pendekatan yang digunakan itu dijangka dapat memenuhi sasaran kutipan sumbangan berjumlah RM3 juta menjelang akhir Disember 2020.

“Ia sasaran yang ditetapkan Aman Palestin Perak dan sehingga September ini kutipan sumbangan yang kita telah perolehi berjumlah lebih RM2 juta,” katanya.

Selain itu, katanya penggunaan pelekat kod QR berkenaan akan diperluaskan di beberapa lokasi tumpuan orang ramai terutama di pusat membeli-belah dan medan selera di seluruh negeri.

Sementara itu, Datuk Haji Zamri berkata, beliau menyarankan semua pihak termasuk badan bukan kerajaan (NGO) dan badan korporat untuk bersama dalam menghulurkan sumbangan bagi membantu rakyat Palestin.

Katanya, rakyat di negara itu terutama kanak-kanak amat mengharapkan bantuan khususnya melibatkan aspek pendidikan.

“Lebih 10,000 anak-anak Palestin tiada tempat belajar dan dana yang akan diterima diharap dapat membina sekolah dan pelbagai keperluan lain yang dirasakan sesuai. Jadi, saya fikir usaha Aman Palestin itu bertepatan pada masanya,” katanya. – Bernama


Malaysia, China tandatangani tiga MoU bernilai hampir RM20 bilion

NANNING, 1 Rabiulawal 1445H, Ahad – Malaysia dan China telah menandatangani tiga memorandum persefahaman (MoU) bernilai RM19.84 bilion.

MoU pertama, bernilai RM15 bilion, ditandatangani antara Citaglobal Bhd dan Shanghai Sus Environment untuk meneroka potensi kerjasama untuk membangunkan loji janakuasa sisa kepada tenaga terutamanya di Malaysia.

MoU kedua bernilai RM2.34 bilion telah ditandatangani antara PM Access World dan Beibu Gulf International Port Group, yang akan melibatkan pergudangan dan kerjasama logistik antara kedua-dua syarikat dalam menyokong Koridor Perdagangan Darat-Laut Antarabangsa Baharu untuk menggalakkan kerjasama ekonomi dan perdagangan antara Guangxi dan Malaysia.

MoU terakhir, bernilai RM2.5 bilion ditandatangani antara Sime Darby Oils International Limited dan Guangxi Beibu Gulf Port Group untuk membina pusat perdagangan dan pengedaran minyak sawit ditapis dan pemendekan di Qinzhou, dengan anggaran jumlah urus niaga tahunan sebanyak 500,000 tan, lapor The Star.

Pemeteraian MoU itu disaksikan Perdana Menteri, Datuk Seri Anwar Ibrahim, yang diiringi Menteri Pelaburan, Perdagangan dan Industri Tengku Datuk Seri Zafrul Abdul Aziz, Timbalan Menteri Pertanian dan Keselamatan Makanan Chan Foong Hin, Menteri Pembangunan Kerajaan Tempatan Nga Kor Ming dan Timbalan Menteri Luar Negeri, Datuk Mohamad Alamin.

Anwar kini berada di Nanning, China, untuk lawatan kerja sehari ke Ekspo China-ASEAN (CAEXPO) ke-20 dan Sidang Kemuncak Perniagaan dan Pelaburan China-ASEAN (CABIS).

Anwar dijangka menyampaikan sidang akhbar di Nanning selepas mesyuarat tertutup berasingan dengan China Communications Construction Company (CCCC) dan Huawei, masing-masing.

Perdana Menteri akan kembali ke Kuala Lumpur pada Ahad (17 September) untuk menghadiri sidang Parlimen yang sedang berlangsung pada Isnin (18 September).


Kazakhstan hantar 1.5 tan makanan, ubatan ke Afghanistan

KABUL, 25 Jamadilawal 1443H, Khamis – Sebanyak 1.5 tan pakej bantuan dihantar menerusi misi kemanusiaan Kazakhtan ke Afghanistan.

Kementerian Perdagangan dan Integrasi memaklumkan, pihaknya telah membawa 1.5 tan kargo barangan perubatan selain makanan yang bernilai AS$1.9 juta.

Kesemua barangan berkenaan akan tiba di Afghanistan tidak lama lagi.

Ketika lawatan ke Kabul, Delegasi Kazakhtan yang diketua Menteri Perdagangan dan Integrasi, Bakhyt Sultanov mengulang pendirian kerajaan untuk menyokong selain penyertaan aktif dalam usaha menangani krisis kemanusiaan di Afghanistan.

Menurutnya, sebanyak 20,000 tan tepung keluaran Kazakhtan telah dibeli untuk Program Makanan Sedunia (WFP) PBB.

Malah, dalam pertemuan tersebut, Sultanov memberitahu, kerajaan telah memperuntukkan bantuan kemanusiaan dalam bentuk 5,000 tan gandum yang ditempah khas oleh Presiden Kassym -Jomart Tokayev.

Sebagai pembekal utama tepung dan bijirin, Kazakhstan berminat untuk mengekal dan meningkatkan skop perdagangan dua hala, dengan meluaskan rangkaian barangan.

Delegasi Kazakhstan itu menyatakan, lebih separuh daripada eksport tepung Kazakhstan dan lebih sepuluh peratus daripada eksport bijirin telah digunakan oleh pasaran Afghanistan buat masa ini.

Sejak Afghanistan ditadbir Taliban Ogos lalu, keadaan di Afghanistan berdepan huru-hara dan krisis makanan serta keselamatan yang kritikal. – Agensi


DUN Kelantan bubar hari ini

KOTA BHARU, 3 Zulhijjah 1444H, Khamis – Dewan Undangan Negeri (DUN) Kelantan yang mempunyai 45 kerusi hari ini secara rasmi dibubarkan bagi memberi laluan kepada Pilihan Raya Negeri (PRN).

Ia susulan pengumuman Menteri Besar Datuk Ahmad Yakob pada sidang medianya Rabu lepas, bahawa pembubaran DUN itu mendapat perkenan Sultan Kelantan Sultan Muhammad V.

Pembubaran DUN bagi penggal ke-14 itu dilakukan empat hari lebih awal, berbanding tempoh mandat DUN yang akan berakhir pada 26 Jun ini.

Pada Pilihan Raya Umum ke-14 (PRU14), PAS mendominasi Kelantan apabila menang 37 kerusi manakala Barisan Nasional (BN) menguasai lapan kerusi.

Namun, Ahli Dewan Undangan Negeri (ADUN) Ayer Lanas Datuk Seri Mustapa Mohamed kemudian bertindak keluar daripada UMNO dan menyertai Bersatu.

PRN Kelantan kali ini akan menyaksikan BN membuat kerjasama politik dengan Pakatan Harapan (PH), selain PAS yang menerajui Kelantan sejak 1990 juga tidak bersendirian apabila membentuk kerjasama dengan Bersatu menerusi Perikatan Nasional (PN).

Ketika ditemui media semalam, Setiausaha PAS Kelantan Wan Roslan Wan Hamat mengesahkan parti itu akan bertanding di 39 kerusi DUN manakala Bersatu akan menentang BN di enam kerusi.

Bagi BN dan PH, kedua-dua gabungan berkenaan juga telah menyelesaikan pembahagian kerusi masing-masing.

Ketua Penerangan UMNO Kelantan, Datuk Zawawi Othman dilapor berkata, calon BN akan diletakkan di 31 kerusi manakala 14 kerusi diberikan kepada PH.

Kelantan antara enam negeri yang akan mengadakan PRN termasuk Kedah, Terengganu, Negeri Sembilan, Selangor dan Pulau Pinang. – Bernama


Malaysia perlu badan pemantau pastikan setiap peringkat patuhi SOP

Oleh Athirah Huda Zalhe

BANGI, 19 Jamadilakhir 1442H, Isnin – Malaysia memerlukan satu badan pemantau bagi memastikan prosedur operasi standard (SOP) ketika fasa Perintah Kawalan Pergerakan (PKP) dapat dilaksanakan dengan baik.

Pakar kesihatan awam, Prof Madya Dr Malina Osman berkata, walaupun SOP yang ditetapkan kerajaan dan Majlis Keselamatan Negara (MKN) sudah ada, namun pemantauan kepada pematuhannya masih tidak memuaskan.

Justeru, beliau mencadangkan supaya ada pihak khusus yang memantau dan memastikan pematuhan SOP dilaksanakan di setiap peringkat, termasuk atasan, pertengahan dan lapangan.

“Saya beri contoh seperti masjid. Masjid adalah antara institusi yang melaksanakan pemantauan yang begitu cemerlang.

“Bagaimanapun, keadaan itu kita lihat seperti tidak wujud di tempat-tempat lain. Sebab itu, berlaku pertelingkahan mengenai isu pematuhan SOP ini,” katanya kepada Ismaweb.net, hari ini.

Beliau berkata, pemantauan bukan hanya untuk tujuan mendenda semata-mata, tetapi bagi memastikan komitmen semua pihak dalam melaksanakan SOP yang telah ditetapkan.

“Kita ada tiga sektor yang perlu memberikan kerjasama dari sudut asas pengurusan wabak ini, iaitu pihak kerajaan sebagai perancang polisi dan menguruskan keseluruhan, agensi-agensi berkaitan yang dipanggil kolaborasi antara sektor dan penglibatan sepenuhnya dari masyarakat.

“Kita ada SOP, kita ada kerajaan dan MKN yang mengurus, tetapi di pihak lapangan pula hadapi kekangan,” katanya.

Dr Malina berkata, segelintir masyarakat dan agensi tertentu gagal memberikan kerjasama sepenuhnya terhadap langkah serta pencegahan yang disyorkan.

Memberi contoh di tempat kerja, beliau berkata, SOP telah pun dikeluarkan oleh pihak kerajaan, namun pematuhannya masih gagal dilaksanakan.

“Apa yang kita lihat hari ini (angka kes mencecah 5,000 ke atas) adalah situasi yang disebabkan tiada kerjasama yang kita harapkan daripada pelbagai pihak untuk melaksanakannya.

“Jadi, berbalik pada konsep asasnya, pengurusan wabak bukan sahaja tanggungjawab kerajaan, tetapi pada setiap strata baik di peringkat tertinggi, pertengahan dan lapangan,” katanya.


Lebih 50,000 pelajar Palestin lulus peperiksaan sekolah menengah

BAITULMAQDIS, 21 Zulkaedah 1441H, Isnin – Sebanyak 77,539 pelajar menduduki peperiksaan sekolah menengah di Palestin tahun ini, dengan 55,302 lulus dalam peperiksaan.

Kementerian Pendidikan berkata, kadar kejayaan peperiksaan itu adalah sebanyak 72 peratus.

Ini berlaku dalam keadaan luar biasa yang disebabkan oleh wabak coronavirus.

Walaupun diuji dengan pandemik itu, kementerian mengatakan, ujian diadakan serentak di Baitulmaqdis, Tebing Barat yang dijajah dan Semenanjung Gaza yang dikepung.

Mengadakan peperiksaan di Baitulmaqdis adalah satu kejayaan, kata kementerian itu, kerana sekatan yang dikenakan oleh penjajahan rejim Israel di kota yang diduduki.

Penduduk bandar sebelumnya menyokong usaha kementerian untuk memastikan peperiksaan dapat diadakan. – Agensi


Jangan tinggalkan al-Quran

1. DALAM al-Quran, Allah mengingatkan kita bahawa nabi akan mengadu di hadapan Allah tentang wujudnya dikalangan kaum ini yang meninggalkan al-Quran. Firman Allah:

وَقَالَ الرَّسُولُ يَا رَبِّ إِنَّ قَوْمِي اتَّخَذُوا هَذَا الْقُرْآنَ مَهْجُوراً

“Dan berkatalah Rasul: “Wahai Tuhanku sesungguhnya kaumku telah menjadikan Al-Quran ini satu perlembagaan yang ditinggalkan, tidak dipakai”.

2. Ketika menghuraikan ayat ini, al-Imam Ibn Qayyim al-Jauziyyah memperincikan apa yang dimaksudkan dengan meninggalkan al-Quran iaitu:

(a) Mereka yang tidak suka mendengar al-Quran. Kata beliau:

هجر سماعه والإيمان به والإصغاء إليه

“Mereka yang meninggalkan dari mendengar al-Quran, beriman kepadanya dan tidak menumpukan pendengaran kepadanya.

(b) Mereka yang tidak beramal dengan al-Quran. Kata beliau:

هجر العمل به والوقوف عند حلاله وحرامه, وإن قرأه وآمن به

“Mereka meninggalkan dari beramal dengannya, tidak berpegang dengannya dalam urusan halal haram sekalipun mereka ini membaca al-Quran dan beriman dengannya.

(c) Mereka tidak berhukum dengan al-Quran. Kata Ibn Qayyim:

هجر تحكيمه والتحاكم إليه في أصول الدين وفروعه

“Mereka meninggalkan dari berhukum dengannya dalam perkara yang asas mahupun perkara yang cabang.”

(d) Mereka tidak bertadabbur dengan al-Quran. Kata beliau:

هجر تدبّره وتفهّمه ومعرفة ما أراد المتكلم به منه

“Mereka meninggalkan daripada bertadabbur, tidak cuba memahami apa yang dikehendaki dari apa yang disebut dalam al-Quran.”

Semoga Allah membimbing kita.

Dr. Ahmad Sanusi Azmi
Setiausaha Majlis Ulama ISMA (MUIS)


IUMS gesa Hamas pertimbang pulih hubungan dengan rejim Assad

GAZA, 11 Zulhijjah 1443H, Isnin – Ulama Islam menggesa Pergerakan Perjuangan Islam Palestin (Hamas) mempertimbangkan semula keputusan baru-baru ini untuk memulihkan hubungan dengan rejim Assad Syria.

Menegaskan bahawa langkah itu mengandungi kesalahan besar, Kesatuan Ulama Islam Sedunia (IUMS) berkata, keputusan yang bercanggah dengan prinsip, nilai, dan undang-undang Islam, perlu dikaji semula.

Ia mengambil kira perkara-perkara yang dibangkitkan oleh ulama Islam.

Kenyataan itu – yang telah ditandatangani oleh beberapa ulama Islam terkemuka – berkata bahawa Ketua Biro Politik Hamas, Ismail Haniyeh telah berjanji kebimbangan pertubuhan itu akan diambil kira pada mesyuarat biro yang akan datang.

Pada 26 Jun lalu, pemimpin kanan ini untuk hubungan dengan negara-negara Islam dan Arab, Khalil al-Hayy memberitahu media Al Akhbar bahawa pergerakan itu telah berusaha untuk memulihkan hubungan dengan rejim Assad selepas 10 tahun terhenti.

Sejak 1999, Hamas telah menggunakan Damsyik sebagai ibu pejabat untuk kepimpinannya di luar negara, sehingga 2012 apabila kumpulan itu meninggalkan negara berkenaan berikutan meletusnya konflik Syria.- Agensi


SPRM takkan wujudkan garis panduan baharu pemberian bantuan pilihan raya

PUTRAJAYA, 13 Muharam 1445H, Isnin – Tiada garis panduan baharu berhubung pemberian bantuan semasa pilihan raya akan diwujudkan kerana isu berkaitannya sudah mempunyai perutunkan khusus dalam undang-undang.

Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki berkata, peruntukan ‘do and don’t’ berkaitan pilihan raya adalah jelas termaktub di bawah Akta Kesalahan Pilihan Raya 1954.

“Ada undang-undang, Seksyen 10 di bawah akta itu jelas tentang do and don’t yang perlu dipatuhi oleh setiap calon pilihan raya,” katanya.

Beliau berkata demikian mengulas cadangan Timbalan Presiden PAS, Datuk Seri Tuan Ibrahim Tuan Man agar satu garis panduan khusus dikeluarkan berhubung pemberian bantuan semasa pilihan raya.

Tuan Ibrahim dilaporkan berkata, garis panduan berkenaan penting agar semua pihak mengetahui bentuk bantuan yang dibenarkan sepanjang pilihan raya.

Bercakap mengenai perkembangan Pilihan Raya Negeri (PRN) di enam negeri dan Pilihan Raya Kecil (PRK) Kuala Terengganu pada 12 Ogos, Azam berkata, setakat ini SPRM belum menerima apa-apa laporan berkaitan rasuah.

SPRM melancarkan tujuh bilik gerakan sempena PRN dan PRK iaitu di Ibu Pejabat SPRM, Selangor, Negeri Sembilan, Kedah, Pulau Pinang dan Terengganu yang akan beroperasi selama 24 jam bermula 29 Julai sehingga 12 Ogos.


Isu hina agama: Tidak boleh biarkan jadi agenda normalisasi

BANGI, 18 Zulhijjah 1443H, Isnin – Jabatan Perdana Menteri (Hal Ehwal Agama) tidak akan berkompromi dengan perbuatan menghina kesucian agama Islam, al-Quran, Rasulullah SAW dan sebagainya.

Menterinya, Senator Datuk Idris Ahmad menegaskan, Jabatan Agama Islam Wilayah Persekutuan (Jawi) telah diarah mengambil langkah tegas membuka kertas siasatan untuk tujuan dibawa ke Mahkamah Syariah.

“Membanteras perbuatan itu adalah tanggungjawab bersama oleh seluruh masyarakat demi amanah menjaga agama Islam.

“Umpamanya seperti sudah menjadi kes mahkamah baru-baru ini, berlaku persembahan komedi di sebuah premis di Kuala Lumpur, yang mana berlaku perbuatan yang amat tidak senonoh dan menghina kesucian agama Islam.

“Sudah tentu perkara ini tidak boleh dibiarkan berlaku khususnya melibatkan penghinaan kepada agama Islam. Kita tidak boleh sekali-kali membiarkan perkara ini dijadikan agenda normalisasi oleh sesetengah pihak,” katanya seperti dipetik portal tempatan, hari ini.

Beliau menjelaskan isu berkenaan memperlihatkan umat Islam khususnya berdiri teguh di belakang agensi kerajaan dan menunjukkan kehendak masyarakat mahu tindakan tegas diambil kepada pihak berkaitan.

Katanya, keseriusan agensi penguat kuasa melaksanakan fungsinya akan menjadi lebih efektif apabila sepakat memperkukuhkan jaringan kerjasama sesama masyarakat.

“Maksud saya dalam konteks kita, JAWI dan Jabatan Agama Islam Negeri-Negeri (JAIN) perlu terus bekerjasama erat bersama agensi seperti Kementerian Dalam Negeri (KDN), Polis Diraja Malaysia (PDRM) dan lain-lain agensi.

“Ekosistem penguatkuasaan agama haruslah diperhebat dengan kekuatan infrastruktur, perundangan, kemahiran dan sistem jaringan dengan agensi penguat kuasa yang lain.

“Ini kerana tugas pencegahan mencakupi ruang lingkup yang luas termasuk menghapus niat dan peluang jenayah, mendidik masyarakat mengenai ancaman jenayah dalam komuniti serta menjadi tempat rujukan kepada masyarakat untuk menyalurkan aduan dan mendapatkan nasihat,” kata beliau.

Idris bagaimanapun menjelaskan, usaha ke arah menguatkuasakan undang-undang, penguat kuasa agama turut berdepan dengan pelbagai cabaran yang ada kalanya mengancam nyawa.

Namun beliau yakin kebolehan dan semangat juang Bahagian Penguatkuasaan di semua JAIN mampu melaksanakan tugas sebaik mungkin.


28 kes kematian dicatat pada 1 Syawal di seluruh negara

BANGI, 2 Syawal 1443H, Selasa – Sebanyak 28 kematian akibat kemalangan jalan raya dicatatkan di seluruh negara pada hari pertama sambutan Aidilfitri, semalam.

Timbalan Ketua Polis Negara, Datuk Razarudin Husain berkata, jumlah berkenaan merupakan angka tertinggi dalam tempoh empat hari Op Selamat 18 dilancarkan pada 29 April lalu.

“Daripada 28 kes kematian berkenaan membabitkan 25 kemalangan maut yang direkodkan sepanjang 24 jam dengan penunggang dan pembonceng motosikal mencatat angka tertinggi iaitu 19 kematian.

“Angka kematian lain membabitkan enam pemandu dan penumpang kereta, pejalan kaki (dua) dan pemandu jip (satu).

“Secara keseluruhan, sebanyak 1,353 kes kemalangan dilaporkan di seluruh negara semalam,” katanya seperti dipetik Berita Harian, hari ini.

Razarudin menjelaskan, Selangor mencatatkan kes tertinggi dengan 248 kes, diikuti Johor (193), Perak (138), Kedah (123) dan Pulau Pinang (101).

“Hari pertama Op Selamat 18 pada 29 April lalu menyaksikan 10 kemalangan maut dicatatkan, sebelum meningkat dengan 17 kemalangan maut dan 18 kematian pada hari kedua.

“Manakala hari ketiga merekodkan 20 kemalangan maut dengan 20 kematian dicatatkan,” katanya.

Razarudin menambah, statistik Polis Diraja Malaysia (PDRM) menunjukkan 72 kemalangan maut direkodkan dengan keseluruhan 76 kematian dicatatkan dalam tempoh empat hari Op Selamat 18 sempena Aidilfitri.

Katanya, Selangor masih mencatat jumlah kemalangan tertinggi iaitu 1,650 kes, diikuti Johor (920), Kuala Lumpur (688), Perak (674), Pulau Pinang (597), Kedah (422), Pahang (380), Negeri Sembilan (323) dan Kelantan (319).

“Rekod turut menunjukkan kebanyakan kemalangan berlaku di jalan bandaran dengan 2,925 kes, diikuti jalan Persekutuan (1,383), jalan negeri (1,307), lebuh raya (731) dan jalan-jalan lain (568).

Beliau dalam masa sama berkata, sebanyak 211,235 saman dikeluarkan atas pelbagai kesalahan trafik kepada pemandu dan pemilik kenderaan sejak Op Selamat 18 dilancarkan.


Parlimen Somalia pilih Hassan Sheikh Mohamud sebagai presiden baharu

MOGADISHU, 15 Syawal 1443H, Isnin – Ahli Parlimen Somalia dari kedua-dua dewan perwakilan pada Ahad memilih Hassan Sheikh Mohamud sebagai presiden, menewaskan penyandang Presiden Mohamed Abdullahi Mohamed, turut dikenali sebagai Farmajo.

Mohamud merupakan pencabar terdekat Mohamed, memenangi 214 daripada 327 undi, lapor Agensi Anadolu.

Sementara itu, penyandangnya memperoleh 110 undi, manakala tiga undi lagi tidak dikira, menurut Speaker Parlimen Somalia Sheikh Adan Mohamed Nuur Madobe ketika mengumumkan keputusan pilihan raya.

Pilihan raya sengit itu menyaksikan 36 calon bertanding menyaksikan tiga pusingan.

Mohamud mengangkat sumpah beberapa minit selepas keputusan diumumkan dan berterima kasih kepada bekas presiden atas peralihan kuasa secara aman. – Bernama


BERJASA sasar bantu lebih 6,000 mangsa banjir

BANGI, 16 Jamadilawal 1443H, Selasa – Parti BERJASA menyasarkan membantu lebih 6,000 mangsa banjir melalui 300 sukarelawan termasuk dengan kerjasama pertubuhan bukan kerajaan (NGO).

Bantuan yang disasarkan bukan hanya merangkumi pek makanan, pakaian, kit perubatan dan bot penyelamat, bahkan juga sehingga kerja-kerja pembersihan pasca banjir nanti.

Ketua Penerangan BERJASA, Hazwan Mohamad berkata, setakat Sabtu lalu, Unit Tindakan Khas Bencana parti itu telah bergerak mengkoordinasi dan menyalurkan bantuan kepada mangsa terjejas.

“Melalui usaha ini, sehingga kini, lebih 800 orang telah berjaya disantuni pasukan sukarelawan BERJASA yang bergerak di semua lokasi-lokasi utama terjejas akibat bencana ini.

“Ratusan bantuan berupa pek makanan, pakaian, kit perubatan dan beberapa bot penyelamat telah bergerak ke lokasi-lokasi utama terjejas,” katanya dalam kenyataan, hari ini.

Setakat ini, jumlah mangsa banjir yang dilaporkan terus meningkat kepada 68,713 orang, dengan sejumlah 19,063 keluarga kini ditempatkan di lebih 456 Pusat Pemindahan Sementara (PPS).

Menyifatkan bencana banjir kali ini sebagai yang terburuk melanda negara, Hazwan berkata, pasukan Sukarelawan BERJASA komited untuk memberikan khidmat terbaik kepada mangsa banjir dan berharap usaha itu memberi kelegaan kepada semua.

“Bagi mereka yang terputus bekalan makanan atau memerlukan bantuan berkaitan bolehlah merujuk wakil BERJASA di setiap lokaliti terjejas melalui platform Facebook BERJASA Malaysia,” katanya.


Ibu bapa, guru diminta beri pandangan isu pendidikan

SEREMBAN, 17 Jamadilakhir 1442H, Sabtu  – Ibu bapa diminta mengemukakan pandangan berhubung langkah untuk membolehkan semua pelajar sekolah dan universiti mendapat pendidikan yang terbaik dalam keadaan negara dilanda wabak COVID-19.

Pengerusi Jawatankuasa Pilihan Khas Pendidikan Parlimen Datuk Jalaluddin Alias berkata, ia susulan kebimbangan masyarakat terhadap cabaran pendidikan anak-anak yang kini melalui fasa Pengajaran dan Pembelajaran di Rumah (PdPR).

“Ketika ini saya melihat pendidikan semakin hari semakin tidak menentu dalam keadaan pandemik COVID-19. Ramai ibu bapa merungut sama ada di kawasan bandar dan luar bandar tentang pendidikan dan kebimbangan mereka terhadap generasi akan datang hasil daripada kekurangan pendidikan di peringkat rendah, menengah dan universiti kerana kurang mendapat pendidikan secara fizikal (bersemuka).

“Masalah juga perlu dilihat kepada pelajar luar bandar dari segi capaian internet, kekurangan peranti dan kemampuan ibu bapa untuk mengadakan kemudahan pendidikan kepada anak-anak dan sebab itu saya kemukakan tinjauan pendapat untuk mendapatkan pandangan mereka,” katanya kepada pemberita di sini hari ini.

Ahli Parlimen Jelebu itu berkata, kesemua pandangan berkenaan akan dirumuskan di peringkat jawatankuasa sebelum dikemukakan kepada kerajaan untuk dipertimbangkan.

Jalaluddin berkata, selain ibu bapa, guru dan kumpulan profesional juga dialu-alukan memberi pandangan mengenai prosedur operasi standard (SOP) dilaksanakan di institusi pendidikan serta keberkesanan PdPR yang digunakan ketika ini.

“Semua dapatan daripada pelbagai golongan termasuk guru-guru amat penting untuk dikumpulkan bagi mencari formula dan solusi terbaik untuk mengatasi masalah pendidikan ketika ini. Apabila formula ini dapat dihasilkan, kita akan kemukakan kepada kerajaan untuk tindakan berkaitan dasar pendidikan negara,” katanya.

Menurut beliau, pandangan berkenaan boleh dikongsikan dalam tinjauan pendapat yang dimuatnaik di laman Facebook dan twitter rasminya iaitu Jalaluddin Alias dan setakat ini, tinjauan berkenaan menerima maklum balas daripada 42 individu. -Bernama


Rokok, bir, mercun seludup bernilai RM2.3 juta dirampas

KUALA LUMPUR, 27 Ramadan 1442H, Ahad – Polis merampas pelbagai jenis rokok, bir dan mercun bernilai lebih RM2.3 juta dipercayai diseludup dan menahan lapan lelaki dalam Op Kontraban di sekitar Selangor dan Johor.

Kesemua lelaki yang ditahan dalam enam serbuan dari 2 Mei hingga 8 Mei itu berusia antara 33 dan 64 tahun.

Komander Briged Tengah Pasukan Gerakan Am (PGA) Cheras SAC Muhammad Abdul Halim berkata dalam serbuan pertama pada Ahad, polis menahan seorang lelaki ditahan di sebuah premis berhampiran Jalan Parit Yaani, Batu Pahat, Johor dan merampas pelbagai jenis rokok dan mercun bernilai RM135,998.

Pada kira-kira 4 petang Isnin, Batalion 4 PGA Semenyih Selangor menyerbu sebuah premis di Taman Universiti, Kajang dan menahan seorang lagi lelaki serta merampas pelbagai jenis mercun bernilai RM509,600.

Dua lagi lelaki ditahan dalam serbuan di sebuah permis di sebuah premis di Taman Air Biru, Pasir Gudang, Johor pada Jumaat dan pelbagai jenis mercun bernilai RM115,318 dirampas, katanya dalam kenyataan hari ini.

Beliau berkata pada hari sama, serbuan turut dilakukan di sebuah premis di Taman Putera Indah, Muar Johor kira-kira 11 pagi dan menahan dua lelaki serta merampas mercun bernilai RM352,350 manakala seorang lagi lelaki ditahan di sebuah premis di Taman Selesa Jaya, Skudai, Johor pada tengah hari dan merampas rokok bernilai RM913,000.

Semalam, Cawangan Risik Briged Tengah PGA Cheras membuat pemeriksaan terhadap sebuah lori tiga tan di Persiaran Galaksi, Taman Desa Subang, Shah Alam, Selangor dan menahan seorang lelaki serta merampas minuman bir bernilai RM288,964.

“Op Kontraban dilancarkan Briged Tengah PGA berjaya melumpuhkan beberapa sindiket pengedaran rokok, minuman keras jenis bir dan mercun seludup tidak bercukai di sekitar Selangor serta Johor,” katanya. – Bernama


Jangan jadikan ibadah lawak jenaka

UMAT Islam diingatkan supaya tidak menjadikan syiar dan ibadat dalam Islam sebagai lawak jenaka.

2. Perbuatan ini termasuk di dalam perbuatan mempermain dan memperolok-olokkan urusan agama. Ia juga boleh berlaku di dalam pertuturan, perbuatan dan tindakan kita.

3. Perkara ini jelas dilarang oleh ALLAH SWT menerusi beberapa ayat al-Quran, antaranya.

{ وَلَئِن سَأَلۡتَهُمۡ لَيَقُولُنَّ إِنَّمَا كُنَّا نَخُوضُ وَنَلۡعَبُۚ قُلۡ أَبِٱللَّهِ وَءَايَٰتِهِۦ وَرَسُولِهِۦ كُنتُمۡ تَسۡتَهۡزِءُونَ }
[Surah At-Tawbah: 65]

Dan jika engkau bertanya kepada mereka (tentang ejek-ejekan itu) tentulah mereka akan menjawab: “Sesungguhnya kami hanyalah berbual dan bermain-main”. Katakanlah: “Patutkah nama Allah dan ayat-ayatNya serta RasulNya kamu memperolok-olok dan mengejeknya?”

{ لَا تَعۡتَذِرُواْ قَدۡ كَفَرۡتُم بَعۡدَ إِيمَٰنِكُمۡۚ إِن نَّعۡفُ عَن طَآئِفَةٖ مِّنكُمۡ نُعَذِّبۡ طَآئِفَةَۢ بِأَنَّهُمۡ كَانُواْ مُجۡرِمِينَ }
[Surah At-Tawbah: 66]

Janganlah kamu berdalih (dengan alasan-alasan yang dusta), kerana sesungguhnya kamu telah kufur sesudah kamu (melahirkan) iman. Jika Kami maafkan sepuak dari kamu (kerana mereka bertaubat), maka Kami akan menyeksa puak yang lain, kerana mereka adalah orang-orang yang terus bersalah.

Firman ALLAH lagi:

{ وَإِذَا نَادَيۡتُمۡ إِلَى ٱلصَّلَوٰةِ ٱتَّخَذُوهَا هُزُوٗا وَلَعِبٗاۚ ذَٰلِكَ بِأَنَّهُمۡ قَوۡمٞ لَّا يَعۡقِلُونَ }
[Surah Al-Mâ’idah: 58]

Dan apabila kamu menyeru (azan) untuk mengerjakan sembahyang, mereka menjadikan sembahyang itu sebagai ejek-ejekan dan permainan. Yang demikian itu ialah kerana mereka suatu kaum yang tidak berakal.

4. Marilah sama- sama kita bertaubat atas keterlanjuran kita sebelum ini.

5. Berhati- hati lah di dalam segenap tindakan kita.

Ustaz Zamri Hashim
Timbalan Mufti Perak
30 Syawal 1443


Polis siasat warga Kanada tak pakai pelitup muka, tunjuk isyarat lucah

KUALA LUMPUR, 17 Ramadan 1443H, Selasa – Polis membuka kertas siasatan berhubung insiden seorang lelaki warga Kanada yang mengeluarkan kata-kata kesat dan menunjukkan isyarat lucah kepada pengawal keselamatan sebuah pasar raya di Jalan Ampang di sini, akibat ditegur kerana tidak memakai pelitup muka.

Ketua Polis Daerah Wangsa Maju, Supt Ashari Abu Samah berkata, lelaki berumur 44 tahun itu hadir ke balai polis berkenaan pada 8.30 malam tadi bagi memberi keterangan setelah menyedari video memaparkan dirinya itu viral di media sosial.

“Suspek yang menetap dan bekerja di negara ini, disiasat di bawah Seksyen 269 Kanun Keseksaan, Seksyen 14 Akta Kesalahan Kecil dan Peratuan 18 Peraturan-Peraturan Pencegahan dan Pengawalan Penyakit Berjangkit (Langkah-Langkah di dalam Kawasan Tempatan Jangkitan) 2021.

“Orang ramai yang mempunyai maklumat mengenai kejadian ini boleh tampil menghubungi Ibu Pejabat Polis Daerah Wangsa Maju di talian 03-92899222 atau talian penting polis Kuala Lumpur di talian 03-21159999 atau mana-mana balai berdekatan,” katanya dalam satu kenyataan hari ini.

Terdahulu, suspek ditahan dan dibebaskan dengan jaminan polis sementara menunggu kertas siasatan dilengkapkan dan dirujuk ke Timbalan Pendakwa Raya untuk arahan lanjut.

Ahad lepas, tular sebuah video berdurasi 18 saat dimuat naik dua pemilik akaun TikTok memaparkan tindakan agresif suspek terhadap pengawal keselamatan di sebuah pasar raya di Jalan Ampang. – Bernama


Jangan takut! Laporkan kes keganasan rumah tangga kepada polis

BANGI, 14 Jamadilakhir 1442H, Rabu – Orang ramai tidak perlu takut untuk melaporkan isu keganasan rumah tangga kepada pihak polis.

Mangsa boleh tampil membuat aduan di mana-mana balai polis meskipun ketika tempoh pelaksanaan Perintah Kawalan Pergerakan (PKP), Perintah Kawalan Pergerakan Bersyarat (PKPB) atau Perintah Kawalan Pergerakan Pemulihan (PKPP).

“Polis tiada kompromi dalam menjalankan siasatan. Mangsa berhak mendapat perlindungan,” kata Polis Daerah Petaling Jaya dalam satu kenyataan di Facebook.

Kadar kes keganasan rumah tangga dilaporkan semakin meningkat sejak tempoh PKP dilaksanakan pada Mac lalu.

Di Selangor, sebanyak 4,872 panggilan telah diterima menerusi panggilan dan mesej melalui apilkasi WhatsApp di WAO Hotline dan ‘Talian Think I Need Aid’ atau TINA, setakat September tahun lalu.

Di Kelantan, bagi kes keganasan rumah tangga pula, kes tahun 2020 bertambah kepada 523 kes berbanding 519 pada 2019 atas pelbagai kesalahan.


Sokongan MP Labuan kepada PM tindakan aneh, tak wajar

BANGI, 16 Rabiulakhir 1445H, Selasa – Keputusan Ahli Parlimen Labuan, Datuk Suhaili Abdul Rahman beralih arah memberi sokongan kepada Perdana Menteri merupakan tindakan pelik dan tak wajar.

Ahli Parlimen Mersing, Muhammad Islahuddin Abas menyuarakan pandangan itu berikutan sebelum ini semua Ahli-ahli Parlimen Parti Pribumi Bersatu Malaysia (Bersatu) tegas menyatakan sokongan sebulat suara kepada Perikatan Nasional (PN).

“Kami sebenarnya sudah buat kenyataan bersama menyokong PN selepas Ahli Parlimen Kuala Kangsar, Datuk Iskandar Dzulkarnain Abdul Khalid memutuskan menyokong kepimpinan Anwar pada 12 Oktober lalu.

“Disebabkan itu, saya pelik apabila Suhaili buat kenyataan semalam untuk menyokong Anwar.

“Ini kerana kenyataan sokong PN itu dibuat bersama dan Labuan pun ada datang Parlimen, minggu lepas,” katanya seperti dilapor media tempatan, hari ini.

Muhammad Islahuddin berpandangan, sebagai ahli parti sebarang tindakan Ahli Parlimen perlu dirujuk terlebih dahulu dengan pimpinan.

“Sebagai Ahli Parlimen baharu, bagi saya isu ini sering berlaku, cuma kali ini agak pelik kerana sudah ada Akta Lompat Parti.

“Saya harap Ahli Parlimen ‘senior’ dapat memberi tunjuk ajar melalui tindak-tanduk yang baik untuk dijadikan contoh kepada Ahli Parlimen yang masih muda,” katanya.

Beliau pada masa sama mengakui kekal dengan pendirian selama ini untuk terus teguh dan kekal bersama Bersatu.

Akuinya, meskipun berada di blok pembangkang dan tidak menerima peruntukan namun masih boleh membawa suara rakyat.

Semalam, Suhaili menerusi kenyataan menzahirkan  sokongan beliau kepada kepimpinan Datuk Seri Anwar Ibrahim, berkuat kuasa serta merta.

Keputusan ini dibuat selepas mengambil kira semua permasalahan rakyat Labuan yang berdepan dengan kos sara hidup yang semakin tinggi, serta masalah bekalan air dan elektrik di sana.

“Saya sebagai Ahli Parlimen Labuan dengan ini mengisytiharkan untuk memberi sokongan kepada kepimpinan Datuk Seri Anwar İbrahim, Perdana Menteri Malaysia Ke-10 bermula daripada kenyataan ini dikeluarkan.

Suhaili juga merupakan Ahli Parlimen  kedua  dalam PN yang beralih arah selepas Iskandar Dzulkarnain memutuskan untuk menyokong kepimpinan Anwar pada 12 Oktober lalu.


Erti sebuah kesetiaan dalam perjanjian

PENGARAH Pilihan Perikatan Nasional (PN), yakin, bahawa PN mampu mendapatkan majoriti lebih besar dalam Pilihan Raya Umum 15 (PRU15) akan datang. Katanya, PN telah membuat persiapan untuk menghadapi PRU15. Dengan rekod sepanjang lapan bulan lepas, PN mampu mendapatkan majoriti lebih besar.

Persoalannya, bolehkah PN menang tanpa sokongan UMNO, selaku parti Melayu yang mempunyai kerusi terbanyak.

Kerusi Parlimen Gombak yang disandang oleh Pengarah Pilihan Raya PN pun belum tentu selamat. Ketika beliau bertanding atas tiket PKR, beliau menang dengan majoriti besar iaitu 48,721 undi menewaskan calon Barisan Nasional (BN), Datuk Abdul Rahim Kamarudin dan calon PAS, Ir. Khairil Nizam Khairudin.

Bekas Timbalan Presiden PKR itu mendapat 75,113 undi, manakala Datuk Abdul Rahim Kamarudin (26,392 undi) dan Ir. Khairil Nizam (17,537).

Jika PN nak menang dalam PRU15 akan datang, maka suka atau tidak, perbincangan dengan UMNO yang tidak berada dalam PN, mesti dibuat dengan hati yang terbuka. Kesetiaaan mesti terjalin berasaskan kepada ikatan perjanjian. Jika tidak ada kesetiaan, pasti perjanjian akan hancur.

Parti-parti politik Melayu, melibatkan UMNO, PAS dan PPBM mesti berada di meja rundingan, jika mahu menang atau menang lebih kerusi. Kesetiaan dalam kesepakatan mesti diserlahkan. Perjanjian sahaja tidak cukup.

Jika mahu kesetiaan, mulakan rundingan. Ketika berunding, buang jauh-jauh sifat ego dan tamak kuasa. Sama-sama ikhlaskan diri kepada Allah SWT. Moga-moga diberikan petunjuk.

Kita tidak mahu dengar lagi, bila terlalu lama lapar dan dahaga, kawan yang membantu ditendang keluar disebabkan ghanimah diperolehi dengan bantuan kawan baharu. Mana dia kesetiaan?

Mendapat kawan baharu, bukan bermakna kawan lama diketepikan. Kawan lama tetap kawan lama.

Teramat sedih melihat, sejarah kahwin politik secara mutaah beberapa kali, menjadikan matlamat membangunkan Islam dan menyantuni ummah hanya menjadi isu sampingan.

Semua ini berlaku, apabila matlamat politik telah diperolehi, biarpun hanya baharu separuh jalan. Percayalah, kawin mutaah sebegini tidak akan kekal lama, namanya pun mutaah. Bila diperlukan, bukan main pujuk rayunya sehingga dibentangkan permaidani merah.

Bila tidak diperlukan, dibiarkan begitu saja. Bukan ini cara berpolitik.

Justeru, ingatlah, semangat jemaah mesti disematkan dalam hati tidak kira sama apa juga latar belakang kawan kita. Kawan lama, kawan baharu, perlu diraikan. Lebih-lebih lagi kawan lama.

Perjuangan menegakkan agama, bangsa dan negara mesti dibuat secara amalan berjemaah. Amat naif sekali jika ada yang berpandangan mahu berjuang bersendirian, sedangkan musuh bekerja siang malam secara berpasukan.

Parti-parti politik adalah juga dikira sebagai jemaah. Fungsi dan matlamat berbeza bukan alasan untuk tidak berjemaah.

Tidak ada masalah jika ada banyak jemaah. Asal tahu, bila masanya hendak bersatu.

Pendek kata, selagi mana hubungan berbentuk tolong-menolong, nasihat menasihati dan bekerjasama demi kedaulatan Islam itu tersemat di hati, tubuh pun berapa banyak parti pun, tidak ada masalah, macam ultra kiasu.

Namun ingat, apabila bekerja secara berjemaah diperlukan, maka kesetiaan dan walak sangat dituntut, daripada setiap individu dalam jemaah.

Jemaah yang punyai banyak kepala, itu bukan jemaah. Apatah lagi jika kepala itu tidak betul.

Ijtihad dalam perkara tidak ada nas, sebaik-baiknya dilakukan secara berjemaah, melalui syura setiap pemimpin parti politik, berpaksikan kepada Quran dan sunnah.

Kesetiaan yang menjadi asas keputusan ijtihad melalui syura adalah sifat terpuji. Manakala perwatakan yang boleh menimbulkan situasi penentangan terhadap keputusan ijtihad melalui syura hendaklah dijauhi.

Ingat! Bahawa kesetiaan dan kesepaduan dalam jemaah muslim, serta kerjasama sesama jemaah-jemaah ini, amat digeruni oleh musuh-musuh Islam.

Selain musuh, terdapat juga dalam kalangan orang Islam sendiri yang terjebak secara sedar dalam kancah antikesetiaan, kesepaduan dan kerjasama sesama muslim.

Kebiasaannya perkara ini berlaku kerana mereka tidak menjadikan syura itu sebagai pegangan yang sepatutnya.

Ada beberapa perkara yang perlu saya tegas dalam menilai erti perjuangan, jemaah dan kesetiaan.

Pertama, kesetiaan memerlukan komitmen. Ketika mana sedang menjalin sebuah hubungan kawan baharu, jangan lupakan kawan lama. Mempertahankan komitmen kesetiaan jangan sama sekali dilupakan.

Kedua, kesetiaan itu lambang kehormatan. Jika kita setia kepada seseorang, menjadi tanggungjawab kita untuk memenangi hatinya. Kesetiaan kita akan membuat kita semakin dihormati.

Ketiga, bila ada kesetiaan, kesalahan kecil akan mudah dilupakan. Kita semua adalah manusia biasa, tidak lari daripada kesalahan dan kesilapan. Kawan kita memahami bahawa kesetiaan adalah kebajikan besar yang dapat mengimbangi kegagalan kecil.

Keempat, kesetiaan akan sentiasa dijadikan teladan berbanding khianat dan belot. Sejarah membuktikan bahawa kesetiaan akan diingati sampai bila-bila kerana ia akan dijadikan teladan oleh orang lain yang berada dipersekitaran.

Kelima, kesetiaan tidak akan memberi ruang untuk membenci. Percayalah, kesetiaan menurunkan kadar kebencian dan permusuhan dalam sebuah hubungan.

Keenam, kesetiaan sentiasa akan diberi keutamaan. Buktikan kesetiaan antara satu sama lain, nescaya kita yang setia pasti akan diberikan keutamaan.

Ketujuh, kesetiaan menjamin kekuatan. Sejarah turut membuktikan bahawa ikatan kesetiaan yang kuat antara manusia menjana kekuatan.

Kelapan, kesetiaan mendekatkan dan mengikat hati. Kesetiaan mengurangi jarak antara dua atau tiga hati. Percayalah, kurangnya kesetiaan akan mempercepat perpisahan dan kehancuran.

Justeru, jangan pernah mengecewakan orang yang berada di samping kita untuk tetap setia, kerana jika dia pergi, maka akan sukar untuk mendapatkannya kembali. Apa lagi mencari pengganti yang sama seperti dirinya. Jangan sama sekali sia-siakan kesetiaan seseorang kerana suatu hari nanti, seseorang seperti itulah yang kamu perlukan suatu masa nanti.

Kesetiaan itu bukan diukur dari banyaknya waktu untuk bersamanya, tapi kemampuan kamu menjaga hati ketika dia tidak berada disisi. Ingatlah, kesetiaan biasa teruji apabila kita berada pada saat sukar.

Akhirnya, belajarlah dari sebuah kesetiaan, kerana kesetiaan itu mengajarkan kita erti pentingnya suatu kejujuran, ketulusan dan kepercayaan. Jangan mudah lepaskan mutiara digenggaman, jika hanya tergoda kilauan berlian. Kesetiaan bererti ketulusan untuk menyimpan satu nama tetap di hati, kemudian berjanji untuk tidak mengkhianatinya. Kesetiaan itu bukan saja tentang seberapa lama mampu bertahan, tetapi juga seberapa ikhlas memiliki dengan segala kekurangan yang ada.

Prof Dr Mohd Ridhuan Tee Abdullah


Krisis politik: NGO Melayu, Islam serah memorandum ke Istana Negara esok

BANGI, 9 Muharram 1443H, Rabu – Gabungan pertubuhan bukan kerajaan (NGO) Melayu dan Islam akan menyerahkan memorandum cadangan penyelesaian ke Istana Negara esok, berhubung krisis politik negara yang berlaku mutakhir ini.

Penyerahan memorandum cadangan akan dibuat di Pintu 3 Istana Negara pada jam 11 pagi esok.

Memorandum itu disepakati bersama oleh NGO-NGO Melayu Islam melalui Pihak Gabungan Melayu (GABUNG) yang antaranya turut membabitkan Pertubuhan-Pertubuhan Pembela Islam (PEMBELA), Persatuan Peguam-Peguam Muslim Malaysia (PPMM) dan Majlis Tindakan Ekonomi Melayu (MTEM).

Cadangan penyelesaian itu dirangka oleh barisan pakar Perlembagaan, peguam, ahli akademik dan ahli bidang berkaitan, sebagai usaha membantu memberikan solusi kepada Yang di-Pertuan Agong dan pemimpin negara dalam krisis yang berlaku.

Difahamkan, penyerahan akan dibuat oleh beberapa wakil GABUNG bersama sidang media tanpa sebarang perhimpunan diadakan bagi mematuhi prosedur operasi standard (SOP) Pelan Pemulihan Negara (PPN).


Kad pengenalan palsu: 7 pekerja warga asing didenda

SHAH ALAM, 8 Safar 1443H, Rabu – Tujuh warga asing yang bekerja di sebuah kilang tekstil dihadapkan ke Mahkamah Majistret Shah Alam hari ini atas kesalahan menggunakan kad pengenalan palsu dan kad pengenalan milik orang lain.

Lelaki warga negara Filipina Ridhwan Likung, 26, tiga wanita warga negara Filipina; Nurmina Kipli, 45, Nona Najuk, 45, Masriyah Ismail, 40, dan tiga wanita warga negara Indonesia; Sundari Mahmudi, 29, Salina Husin, 48, dan Mulyani, 47, mengaku bersalah di hadapan Majistret Mohamad Redza Azhar Rezali.

Mereka dikenakan denda antara RM3,000 hingga RM6,000 atau enam bulan penjara jika gagal membayar denda berkenaan.

Kesemua tertuduh didakwa melakukan kesalahan tersebut pada 14 Sept 2021, jam 2 petang di sebuah kilang tekstil Seksyen 26 Taman Perindustrian Hicom di sini.

Mereka, tanpa kuasa yang sah telah menggunakan kad pengenalan palsu serta salinan pelbagai individu sebagai dokumen pengenalan diri untuk bekerja.

Kesemua tertuduh telah melakukan kesalahan di bawah Peraturan 25(1) (e), Peraturan-Peraturan Pendaftaran Negara 1990 yang memperuntukan hukuman penjara tidak melebihi tiga tahun atau denda tidak melebihi RM20,000 atau kedua duanya sekali.

Pendakwaan dikendalikan Pegawai Pendakwa Jabatan Pendaftaran Negara Zulkarnain Ahmad manakala kesemua tertuduh tidak diwakili peguam. – Bernama